Talentu handiko lanaren aurpegi ezezaguna Sustatu.eus - Teknologia albisteak\nTalentu handiko lanaren aurpegi ezezaguna\nJ.L. Aranguren "Txiliku" - Zarauztik\n2002-12-12 : 12:12\nImanol Urbietari Manolo, guretzat merezimendu handiz egingo zaio omenaldia gaur Donostiako Kursaalean, bere ibilbide oparoarengatik. Honelakorik asko uste ez nuela, iaz lantxo bat egin nuen EHUn, Zarautzen daukagun gizon handi honetaz. Gaur, hari buruz zerbait idazteko gonbita egin didatenean, nire lan haren zati esanguratsuenak paratu ditut, plaza honetako irakurleentzat. Hona nire omenalditxoa. Urte askoan, Imanol!\nMusikagile eta musika irakasle gipuzkoarra (Zarautz, 1934). Arantzazun eta Erroman ikasi ondoren, Valentziako Unibertsitatean Filosofian lizentziatu zen. Donostiako Kontserbatorioan musika ikasketak egina. Zarauzko Irrintzi taldean sartu zen 1957 inguruan, eta herriko antzerki eta dantza saioetan parte hartzen hasi zen. Baita Euskal Jaien antolakuntzan ere. Hainbat abesbatza eta musika talderen sortzaile eta zuzendari izan da: Oleskariak otxotea, Naya orkestra. 1960ko hamarkadan euskal kantuaren inguruan sorturiko mugimenduan kolaboratu zuen musika-moldaketak eginez, abestiak sortuz eta orkestrari lagunduz. Haur kantarien mugimendua sortu zuen Zarautzen: haurrak kantuan eta ipuinak kontatzen jarri zituen; herriz herri ibili ziren eta haurrentzat euskaraz egin den lehen diskoa grabatu zuen: "Haur Kantariak", (1967). Zarauzko ikastolaren lehenengo urteetan bertako irakasle izan zen. Zarautzen musika-eskola bat sortu zuen, Hernanin beste bat eta Donostian beste bat: Xirula Mirula.\nMusikak haurren heziketan duen garrantziaz jabetuta ikerketa asko egin du. Pedagogia arloko liburu eta disko asko eman du argitara. Zenbakiak eta koloreak erabiliz musika eta solfeoa ikasteko bideak esperimentatu ondoren, ikasbideak egin ditu.\nPsikomotrizitatea musikaren laguntzaz lantzeko ikerketak eta saioak ere egin ditu; arlo horretan, 1989an, Zairen musika etnikoari buruzko ikerketak egin zituen. Hala, haurrentzako kantak, eskoletan musika egiteko bideoak, musika irakasteko metodoak eta abar egin ditu.\nBaina musika ez da Manolorentzat helburu bat, bitarteko bat baizik. Musikagintza inguruarekin lotzen du, eta, beharbada, horregatik egin dio uko hainbat aukera tentagarriri. Horregatik zuzendu du bere lana oinarriak bilatzera, haurrekin lan egitera, goi mailako musikagintzara jo ordez, bide hori zenbaitetan frustrantea edo mingarria gertatu bazaio ere. Aukera egin duen guztian herrirantz jo du, eta horregatik dauka hitz horrek bere ahoan beste batzuenetan ez duen egia.\nKonformagaitza eta bere lanean dena ematen duena, sortzailea eta eragilea izan da pasa den toki guztietan. JAKIN aldizkariaren sortzaileetako bat izan zela ere esan dezake. 1996an, Zarauzko Kultur Merezimenduaren domina eman zion Zarauzko Udalak. Imanol Urbietaren urte eta arlo askotako lan etengabea saritu zuen Zarauzko Udalak eta herriak domina horrekin.\nMeltxor Urbietak eta Maria Beristainek hamar seme-alaba izan zituzten eta Imanol Urbieta horien arteko hirugarrena da. Gainerakoak, Sebastian, Karlos, Axun, Maritxu, Domingo, Margarita, Juanita, Jesus Mari eta Pepita dira. Jaiotetxea Zarauzko Musika Plazako elkarte bat zuten, Centro de Obreros Católicos de San Pelayo. Aitona-amonak bertako konserje ziren. Zentro hartan bazen piano bat. Sakratua zen, ez baitzen beraiena, baina Imanolek pianoa jotzen zuen aitona falta zenean edota etxekoak siestan zeudenean. Hala, aitona konturatu zen bazuela mutikoak trebetasuna hatzetan, belarri ona zuela eta indar berezia zeukala.\nZazpi urte zituela sartu zen herriko bandan klarinetea jotzera. Bandan jotzen zituzten kontzertu guztiak buruan hartzen zituen, eta gero haiek jotzen zituen pianoarekin, nola edo hala, inork erakutsi gabe. Hasieran bere kabuz ibili bazen ere, gero, udaldian Zarautzera etortzen zen Narbaiza maisuarengana bidali zuen aitonak, pianoa behar bezala ikastera. Etxean musikarako zaletasun handia zeukaten. Osaba bat, Eusebio, oso zalea zen gauza horietan, eta bera arduratu zen Imanolek klarinetea jo zezan bandan, pianoa ikas zezan, eta, horretaz gain, txistua eta dantzaren munduan sartu zuen. Maria Barbara musika irakaslearen ikasle izan zen, eta ez zeukan Imanolek saltzeko Zarauzko haur guztiak maite zuen emakumea: "Musika arloan izan dudan zorte handiena horixe dut, Maria Barbararen ikasle izana", aitortu zuen aspaldi batean. Oso elizkoiak zituen etxekoak: osaba bat fraile, bi anaiak ere fraile, gero arreba bat moja... Behin horrela, anaiekin Foruan pasa zituen Gabonak, gustatu egin zitzaion, eta handik etorri zitzaion harako gogoa, nahiz eta bokaziorik ez zuen. Hamalau urte zituela joan zen seminariora. Hogeita bat urte zituela hartu zuen irteteko erabakia: "Konturatu nintzen hori ez zela niretzat. Etxekoentzat porrot handia izan zen. Ohorea zen familian frailea izatea, eta ni frakasatua nintzen. Jainkoak behin deitzen dizu eta, ez badiozu orduan erantzuten, zureak egin du. Negarra ezkutatu ezinik aurkitu nuen osaba. Aita ez nuen ikusi ere egin. Gero jakin nuen aitak esan zuela: «Jakin banu semea hil dela ez nuen halako penarik hartuko». Hortik atera kontuak. Gero pixkanaka-pixkanaka utzi zuten besteek, baina orduan neu bakarrik izan nintzen. Ondorio guztiekin hartu nuen erabaki hori, neuk bakarrik".\nFamilian karlistak ziren eta ez zuen Imanolek giro abertzalerik ezagutu etxean. Euskalduna zen, euskararen jabe, baina kontzientziarik ez zuen. Euskaltzaletasuna seminarioan hasi zitzaion pizten: "Musikaren bitartez. Gogoan daukat 15-16 urte nituela hasi ginela koruak egiten, eta musika entzunez eta kantatuz, beste musikekin sentitzen ez nuena sentitzen nuen euskarazko kantuekin. Gainera, garai hartan irakurri nituen «Amaia y los Vascos», Arturo Kanpionen lanak... Horrela hasi nintzen errebelatzen, euskal kantuekin. Garai hartan baziren euskararekin konprometituta zeudenak, eta nire koadrilak aurrera egin zuen unean etorri zen «Jakin» sortzeko garaia. Marrazkiak egiten lagundu nuen aldizkarian, egitura ematen, animoak ematen... Harrotasun handiz esaten dut hori".\nSORTZAILE, ERAGILE ETA IRAKASLE\nOleskariak otxotea, Naya orkestra, Zarauzko haur kantariak edo musika eskola aipatzen baditugu, edo Euskara oi euskara, Alaken, Zain dago ama, Land Roverra, Mc Mikel, Txoria nintzela... kanten egilea dela esaten badugu, berehala lotzen da Imanol Urbieta musikarekin. "Beti kontraesan bat izan naiz, ingurua oso nerbioso eduki duen tipo bat", esaten digu berak. Eta honela azaldu digu sasoi hartako giroa: "Garai berezi haiek etorri ziren eta kulturari bultzada bat eman nahia sortu zen guregan. Puskaketa politiko batzuek izan ziren, eta ondorioz, gazteriaren aldetik halako eten bat. Gazteak bere alternatiba aurkeztu zion gizarteari. Ni erdi-erdian nengoen, eta gogoan dut nola Txillardegik eta horiek eragin handia izan zuten niregan, ez bakarrik politika mailan baita kultura mailan ere. Orduan gure egarria politika zen, gure sustraiak sentitzen genituen, protagonismoa nahi genuen, eta hori garatzeko modu asko zeuden, baina bat, kaleak eskatzen ziguna, gizarteak eskatzen ziguna, euskara lantzea zen, euskara bizitzea, euskara plazaratzea adibidez; eta niri tokatu zitzaidan hizlari izatea, aurkezle izatea, eta batez ere musika aldetik zerbait esatea, ez estetika mailan, protesta mailan baizik. Hor aritu nintzen 'Ez dok Amairu-n, borrokalariak ginen, herriari zerbait esan nahi genion, 'esnatu zaitez, esperantza pixka bat izan ezazu..."\nSeminarioa utzi eta 1950eko hamarkadaren bigarren erdialdean itzuli zen Zarautza. Orduan hasiak ziren Irrintzi taldekoak lehenengo emaitzak ematen, antzerkiarekin-eta. Herria euskalduntzeko giroa bultzatzen ari zen taldea giro abertzalean, eta pentsatu zuten "frailea" egundoko hizlaria izango zela, eta Irrintzin sartu zen. Kulturaren arloko kezkekin bat zetorren eta konturatu zen han asko zeukala emateko. Garai hartakoa da Alaken Gabonetako abestia. Irrintzi taldearentzat sortu zuen. Gero, Irrintziren inguruan Oleskariak otxotea sortu zuen, eta euskal jaietako estanpak ere bai. Horiek guztiak 1960tik aurrerakoak dira. Oleskariak otxotearekin (1963), ordu arteko kantatzeko moduak astindu zituzten. Erdi kabareteroak, gozo-gozo kantatzen zuten; eta herria beraiekin. Euskal Herrian barrena ibili zen jaialdiak ematen Oleskariak zortzikotea Imanol zuzendari zela, eta hiru disketxe etorri zitzaizkien grabatzeko eskaintzekin.\nOleskariakekin, parez pare, dantzatoki bat ere sortu zuten lagun artean, Naya, Zarauzko lehenengo diskoteka, eta han izen bereko orkestra osatu: "Orkestra oso polita zen Naya. Batzuek gitarra ikasi nahi zuten, nik haiei erakusteko adina neure kasa ikasi eta, horrelaxe, hamabost egunerako kalean ginen gitarrarekin kontzertuak ematen. Artistak etortzen zirenean haien laguntzaile gu ginen. Eta orduan, ba, Madrilgo jendea eta Bartzelonako jendea, organoa jotzen ikusi, eta eraman egin nahi izaten ninduten. Benetako aukerak izan nituen, baina... Eta zorretan nenbilen. Batere kobratu gabe ibiltzen ginen. Bat egongo zen mostradorean, bestea atea zaintzen...".\nIrrintzi eta Naya orkestraz gain, umeen munduan sartuta ikusi zuen bere burua Imanolek. "Nire joera zen hura, ez Irrintzirena. Ez nintzen ez maisua ez ezer, baina umeak etorri egiten zitzaizkidan. Jaialdiak-eta antolatzen hasi ginenean umeek ondo pasatzea zen kontua, kantatuz, beti ere euskaraz. Amaren Heriotza istorioa asmatu nuen, ama euskara hiltzera zihoala adierazteko, eta horren inguruan antzerkia egiten eta abesten jarri genituen haurrak. Legamia bezala hazi zen hori, zenbait gurasoren kontzientziara ailegatu zen eta orduan hasi ginen frontoiko jaialdiak egiten". Umeekin diskoa ere atera zuen, bi semerekin eta Zarauzko beste bi neskatorekin: "Txapelketa batean, Manuk Atzo tuntun, gaur ere tuntun kantatu zuen, eta Joxe Antoniorentzat Euskara oi Euskara sortu nuen. Belter etxea interesatu zen eta opari hori egin zigun: Haur Kantariak diskoa (1967)".\nIRAKASKUNTZA ETA MUSIKA.\n1960an ezkondu zen Imanol Urbieta, semeak ekarri zituen eta hortik etorri zitzaion beste egarri bat. Momentu hartan ikastola bazen Zarautzen, mugimendu bat sortu zen haren inguruan, eta mugimendu hartan sartzeko beharra ikusi zuen: "Ikastola sortu aurretik hala ere, gu hasiak ginen umeak jendearen aurrean kantuan jarriz ipuinak esaten, olerkiak errezitatzen, urtero-urtero egiten genuen, 1958tik aurrera. Horren ondorioa izan zen jendea konturatzea ez bakarrik esperantza bat bazegoela, baita espresio mundu bat ere, haurraren kulturaren mundu bat; eta orduan hasi ginen gauzak ikusten, haurra ere, azken batean, ardatza zela ikusten, eta ez medio bat soilik mezu bat emateko. Halaxe, ustegabean eta halabeharrez, bildu nintzen eskolaren mundura eta eskolak dituen eskakizunetara. Inplikatuta geunden kultura eta umeekin. Seme zaharrena bigarren promozioan sartu zen eta, urteak pasa ahala, konturatu nintzen, heziketa motza eta mugatua jasotzen zutela. Eta pentsatu nuen: barrura. Urtebeterako Erromara joan; han lizentzia atera, eta halaxe aurkeztu nintzen ikastolan, maisu".\nBerritzailea izan zen Imanol irakasteko moduetan. Orduko ikasleok gogoan ditugu oraindik bost kontinenteetako ibai eta mendiak, bakoitza bertako doinuekin egokitutako kantetan. Hala, geografia, alfabetoa\nberdin zion zer, abestiak sortzen zituen. Bere betebeharra ez zen musika irakastea. Matematika, geografia eta gauza horiek guztiak irakasten zituen, baina musikaren bitartez irakatsi: "Musika bidea da, ez helburua. Nik ez nuen ezer asmatu, asmatuta zegoena ikasketetan aplikatu baizik".\nMusika, hizkuntza, kirola denak lotzen zituen Imanol Urbietak: "Umeekin hasi eta benetako garrantzia zuen kirolak, eta nik kirola sartu nuen. Adibidez, bederatzietan joan eta hamar urteko umeek, haiek zeukaten sasoia, nola isiltasun bat edo sortu han? Nik egiten nuen lehenengo gauza frontoira joatea zen eta bederatzietatik bederatziak eta erdietara umeak lehertu kirola egiten, korrika eta beste. Umeari ematen diozun guztiak balio dio. Musika baldin badakizu musika bihurtzen da zerbitzari bat izugarria, zerbitzaria, eh! Hori askotan aitatuko dut, nik ez dudala jartzen umea musikaren zerbitzuan. Nire asmoa, musika beti umearen zerbitzuan jartzea izan da. Ez da izan nire helburua musikariak sortzea. Sortu behar badute, sortuko dira. Esku ona behar du maisuak umeen aurrean, estetika bat, bai kaligrafian, bai marrazkian... Maisuak hori eduki behar du: kantatzea, hitz egiteko grazia, dramatizatzeko. Kirola dela, jokoak direla, mendia dela... Gaur hainbeste aipatzen den ekologia eta horiek denak bizi genituen garai hartan".\nIkastolako esperientziaren ondoren sortu zen Zarauzko Musika Eskola, 1970eko hamarkadaren hasieran, eta eskola hura, gerora musika pedagogian egin duen ibilbidearen abiapuntua izan zen: "Arrakasta handia izan zuen Musika Eskolak, bostehun haur edukitzera iritsi ginen. Zergatik? Ikastolan nirekin ibilitako ikasleek nirekin jarraitu nahi zuten. Nobedadea izan zen. Hainbeste haur, hainbeste kanta eta hainbeste festa... «Zeruko Argia»koak ere orduan interesatu ziren. Eta Loiola Irratikoek ikaragarrizko aukera eman ziguten: astean bitan irratsaioak egitea haurrentzat eta haurrekin. Han iaiotasun bat hartu genuen: aparatu teknikoak, irrati gidoiak... azken batean, hor profesionalizatzen joaten zara. Grabaketak egiten hasi ginen. Gerora, Lontxo Oiartzabalek proposatuta Donostiako Irakasle Eskolan sartu nintzen, eta lau urte egin nituen, Andu Lertxundi, Mari Karmen Garmendia, Joseba Arregi eta beste hainbat lankide nituela. Lau urte egin nituen bertan. Handik Hernanira jo genuen, Musika Eskola sortu, eta Jaurlaritzaren hasierako urteetan ere aritu nintzen, musika heziketarako arautegia egiteko". Lehenengo proiektuak Imanol Urbietaren eskuetatik atera ziren. Horien guztien ondotik Donostiako Amara auzoan dauka, gaur egun, Xirula Mirula musikategia.\nMUSIKA ETA HEZIKETA\nImanolek ekinez eta ekinez, ustekabean, senez, irekia izanez egin du bidea, ikertuz, jardunez: okinaren lanarekin parekatzen du bere ahalegina. Ez omen daki okinak zenbat ogi egiten dituen, eta Imanolek ere, egiteari garrantzi handiagoa eman dio zenbat egin duenari baino. Bere teoria guztiek lana dute oinarri. Musika bidea da, ez helburua. Berak ez omen du ezer asmatu, asmatuta zegoena ikasketetan aplikatu baizik: "Hizkuntza oso inportantea da, mugimendua oso inportantea da eta musikaterapia oso inportantea da. Musikaren helburua ez da musikariak sortzea, berez etorriko dira. Musika bizitzea da, eta musikaz baliatzea zure inhibizioak eta ezinak gainditzeko, komunikatzeko gogoa sortarazteko. Terapia gogorra da, baina isila. Nobedadea izan zen musikari eta hizkuntzari zer tratamendu ematen nion. Umea ez da ideologoa, eta hitzak soinuagatik esanahiagatik baino gehiago hartzen ditu. Estilo bat da. Kontuan izan behar dugu haurraren komunikazio beharra. Umeak bere erritmoa, bere pultsazioa du, bere-berea du. Bere erritmo horrek esaten dio besteekin bat egitea oso larria dela, baina hala ere umeak aurre egin behar du eta umeari lagundu egin behar zaio aurrera egiten. Hau da gure sistemaren gunea, hau da, haurra nolakoa den asmatzea. Nolako pultsazioa, nolako nortasuna duen asmatzea, gizarteratu edo eskolaratu aurretik. Musikaren bidez haurrekin bat egiten dugu. Musikak duen erritmoaz komunikatzen da haurra".\nBeraz, musika komunikazio tresna bat da: "Musika da haurrak eta guk hitz egiten dugun hizkuntza komuna. Haurrak bere erritmoa erakusten digu eta guk bere erritmoa erabiltzen badugu komunikazioa oso erraza da. Baina gure helburua ez da haurra hemendik ateratzen denean "zuk bibolina jo behar duzu" edo "pianoa jo behar duzu" erabakitzea. Bi oinarri ditugu gaur egun, esate baterako, Txirula Mirulan: batetik, euskararen berezitasuna, eta bestetik, musikoterapia edo psikomotrizitateko ariketen bidez haurra laguntzea. Haurrarentzat amaren hitzak musika dira, gure hitzen doinua musika da, haurrak melodia baino lehenago gure hitzen grazia eta gure erritmoa sentitzen duelako. Euskarak, pentsa, zenbat erritmo eta musika dituen".\nEz da Imanol Urbieta musika elitistaren aldekoa eta behin eta berriz esaten du musika bitarteko soila dela eta pasadizoekin oroitzen da: "Behin lehiaketa batera joan ginenean bezala. Batek oso boz txarra zuen, ez zegoen aurkezterik. Beno, nola esan nik ume hari? Eta, azkenean, eraman nuen eta isilik egoteko esan nion. Marrurik handienak hark ateratzen zituen. Esaiozu hari isilik egoteko! Nor naiz ni hura isilik edukitzeko? Hori gertatu zen. Nola egingo genuen ba ondo? Ezin". Eta musikaren irakaskuntzaz galdetzen zaionean ez du inolako zalantzarik egiten: "Eskola da gure gure bizi guztiko proiektu horren marko naturalena, eta musika da ume guztiak duen eskubidezko herentzia bat, patrimonioa: ume guztiek hartu behar lukete musika. Nik badakit eskolako eguneroko dramak zeintzuk diren. Egundoko pairamena da txistua erakustea. Baina nire irizpide guztien kontra joatea da ume bati esatea: Ez, hik txistua ikasi baino ez al duk hobe momentu honetan marrazten egotea?. Hori egitera ere askotan behartua aurkitu izan naiz, baina hori nire irizpide guztien kontra joatea da". [Imanol bera marrazkilari trebea baino trebea zela erakutsi zigun ikastolan: egundoko marrazki ederrak egiten zituen arbelean, koloretako klarionekin].\nERRITMOA ETA BIZITZA\n"Nik bizitza maite dut eta hori ezin dezaket uka, eta hor inportantea haurra da; eta horren testimonio bat besterik ez dut eman urteetan zehar. Niri esperientzia inguruak eman dit. Nire esperientzia handiena txikitakoa izan da, amarena. Konturatu naiz, gainera, musika zerbait bada haurrentzat, hasiera batean terapia hutsa dela. Hiru urteko haurrekin hainbeste urte pasa ditut, eta nik ez daukat pentsatzerik 'zerbait asmatu dut eta katedratikoa izango naiz, hartuko ditut nire apunteak eta hala!. Eguneroko abentura da nirea. Hara, esate baterako, Santa Ageda eguna. Bada, 3 urteko haur bati Santa Agedak ez dio ezertxo ere esaten. Nola asmatu Santa Ageda zerbait izan dadin haurrarentzat? Makila batez otu zitzaidan niri. Makila eskutan, oso inportantea da haurrarentzat bere nortasuna baieztatzea, makila bat hartu eta motrizitatea lantzen da bestalde, ariketa fisiko bat garatzen da. Haurrarentzat zer da ba Santa Ageda abestia? eragin erritmiko bat, jolas bat. Eta eragin erritmiko horren gauzatzeko psikomotrozitatearen ideiak dira praktikan jartzen direnak".\nTalde laneko artista zara zu. Ez zara etxeko bakardadean aritzen diren horietakoa. Hala da. Egin dudan guztia jendearen bistan egin dut, jendearekin batera, kalean, ez etxean ezkutuan.\nZure kantak oso ezagunak dira, zeu inor gutxik ezagutzen bazaitu ere.Gure lagun batek 60 kanta biltzen zituen liburu bat erosi zuen eta horietatik 47 gure etxean sortuak eta moldatuak ziren, baina liburuan ez zen nire izenik aipatuu ere egiten. Zoritxarrez, horrelakoak askotan gertatu izan dira.\nBaina 47 horiek baino bakar batzuk gehiago badauzkazu eginak. Egindakoari errepasoa eman ondoren konturatu naiz neu ere harrituta, 2.000tik gora direla guk egindako kantuak.\nZer sentitzen duzu zure kantak kalean entzundakoan? Oso poz handia, noski. Kalera, kalera da gehien entzuten dena. Uumeei entzuten dizkiet, gehienbat, eta umeei kanta horiek entzuteak ikaragarrizko poza ematen dit. Oso pozgarria da kantuan ari den ume horren barruan zerbait nirea dagoela jakitea.\nZureak direla jakin gabe gu guztion buruetan dauden abestietan zein dira zuretzat maiteenak? Zaila da. Denek daukate beren historia. Mc Mikel, Txoria nintzela... bakoitzak du bere historia. Orain Elkarrek bilduma egin du hamalau kantekin, eta horiek asko gustatzen zaizkit.\nZein dira zure sormenaren oinarriak? Konturatu nintzen hizkuntza musikarekin batera erraz sartzen dela umearengan. Protohizkuntza ere, azken batean, hizkuntza da. Hizkuntzak berak markatzen dizkizu azentuak-eta. Ikaragarrizko diktadura dauka hizkuntzak, miragarria da. Hizkuntza da nire inspirazioa. Bertso bat jartzen badidazu, han dago musika.\nBeste inor ez da izango Euskal Herrian zuk adina produzitu duena. Galdetu okin bati zenbat ogi egin dituen bere bizitzan. Milaka. Ogiak egiteari uzten badio, denak konturatuko gara. Baina bitartean, inor ez da okinaz arduratzen. Inportanteak dira Oskorri, Benito Lertxundi, Sorotan Bele... Durangoko Azokan han geunden presente gu ere, baina...\nSentitzen duzu zure lana ez dela baloratu eta ez dela baloratzen? Normala da. Mina emango dizu, baina ondo ikasita nago. Ez nau jende askok ezagutzen, baina edozein gaztek, ikastolan ibili bada, Land Roverra eta beste hainbat abesti ditu buruan. Malizia handiz esaten dizut: ni hor nago, nire izena galduko da, baina ni kantu horietan nago.\nBertsolaritzan ere egin duzu lanik: Bertso Trena ikasmateriala, bertsolarientzat doinuak... Eskatu didatenean bakarrik. Mikel Mendizabalek edo Andoni Egañak, kasu. Euskal musika mailan jasotako guztiak barruan dauzkat kodifikaturik, eta bertsolari batek abiapuntua eman izan didanean barrukoa martxan jarri baino ez dut egin. Bertsolariek erabiltzen dituzten doinuak zinta batean jaso nahi zituen Juanito Dorronsorok, eta horrek aukera eman zidan mundu horretan sartzeko. Zenbait bertsolari ezagutu nituen nire musikarekin lagundu nielako. Estimatzen dut mundu hori, baina kanpotik.\nAndoni Egañak 1986ko txapelketako finalerdian Bilbon kantatu eta gero ezagun egin den bederatzi puntuko doinu bat ere zurea da. Andoni Egaña, Zarauzko ikastolako nire ikasleetako bat da, Joxe Antonio seme zaharrenaren urtekoa. Zarauzko plaieroetan futbolean bere partidua ikusten ari nintzela, doinu bat eskatu zidan Andonik, eta egin egin nuen. «Txoria nintzela» abestia sortu nuenekoa ekartzen dit gogora: ez genuen txapelketa irabazi, baina jendea «Txoria nintzela» kantari irten zen. Jendeak barruan dauka eta oso ezaguna egiten zaio. Honekin ere antzera. Mikel Mendizabalek, berriz, urtero nahi izaten du doinuren bat. Zabaldu egin dira baina gutxi egin ditut, lau melodia edo.\nImanol Urbietak argitaratutako lanen zerrenda\nOleskariak zortzikotearekin grabatutako diskoez gain, ondorengo lanen egilea da:\nHAUR KANTARIAK (Haurrentzako euskaraz egin den lehen diskoa, 1967an)\nHAUR KANTARIEN BIRLORAK: Liburuxka eta 4 zinta\nNIRE LEHEN HITZAK EUSKARAZ: zinta 1\nXIRULA MIRULA: liburu bat eta 4 zinta\nKRISKITIN KRASKITIN: LP/zinta 1\nATOTXA GIROAN: zinta 1\nXIXUPIKA 1: liburua eta 6 zinta/LP\nTXALO PINTXALO: zinta 1\nIKUSI MAKUSI: zinta 1\nBERTSOLARITZAKO DOINU ZAHARRAK: 2 zinta\nXIXUPIKA 2: liburua eta 6 zinta/LP\nIPUIN KLASIKOAK: 6 zinta\nXIXUPIKA 3: liburua eta 6 zinta/LP\nKANTA-KANTA, KONTU KONTARI IPUINAK: 7 zinta\nGABON GAUEAN XIRULA MIRULA: LP/zinta 1\nHAUR KANTARIEN BIRLORAK: liburua eta 6 LP/zinta\nKILOMETROAK: zinta 1\nARABA EUSKARAZ: zinta 1\nNAFARROA OINEZ: zinta 1\nLAU KATU ETA DANBOR BAT: liburua eta 2 zinta\nBERTSO TRENA: zinta 1\nBERTSO GALAXIA: zinta 1\nBERTSO OSTATUA: zinta 1\nHAURTXOA 1: 3 zinta/LP\nHAURTXOA 2: 3 zinta/LP\nHAURTXOA 3: 3 zinta/LP\nAXELKO: gida liburu bat, 2 lan koaderno, 6 zinta\nOTSOKO: gida liburu bat, 2 lan koaderno, 4 zinta\nBELEKO: gida liburu bat, 2 lan koaderno, 4 zinta\nEUSKARAZKO ZUBIA: 2 zinta\nEDEBE-GILTZArentzat 10 zinta/CD\nIBAIZABALentzat zinta/CD 1\nURTXINTXA PROIEKTURAKO 9 zinta\nKUN-KUN LOLO CD 1\nGaztelaniaz SANTILLANA argitaletxearentzat 20 zinta\nKANSENIA KORALEZ KORAL: 2 CD (Zairen grabatua)\nHIZKUNTZA LANTZEKO BIDEOAK:\nordubeteko 12 bideo\nMUSIKA LANTZEKO BIDEOAK:\nHaur Hezkuntzarako: ordubeteko 7 bideo\nLehen Hezkuntzarako: ordubeteko 13 bideo\nDBHrako: ordubeteko 13 bideo\nMIKELANDEGI ZAHARREKO IPUIN ETA BERTSOAK (Sendoa, 1986): 12 liburuxka, hilabete bakoitzerako 5 ipuin. Gehienak euskal tradizioko ipuinak.\n2002-12-16 : 21:36\nOso inetresgarria iruditu zait idatzitako guztia. Duela 7 urte Urtxintxa Aisialdi Eskolan euskarazko jolasak ikertzen, batzen eta erakusten hasi ginenean, Imanol Urbietaren kanta asko kaleko joasak egiteko erabiltzen zirela konturatu ginen: korro jolasak (KORRO tXIRINBOLO), esku jolasak (TXAKUR BAT, KOTE KOTE), goma jolasak (KILOMETRO BAT OINEZ)...\nUrbietak asmatutako abestiak herrikoiak bihurtu dira (honek ez du esan nahi, abestiak argitalpenetan erabiltzen ditugunean, sortzailearen izena ahaztu behar dugunik). Modu honetan hasieran era batean erabiltzeko pentsatuak baziren ere, gaur egun kalean hamaika modu ezberdineko jolasak topa ditzakegu kanta hauekin. Proba egin ezazue bestela, KOTE KOTE abestiarekin; abesti honekin baietz aurkitu jolasteko hamar aldaera ezberdin baino gehiago?.\nBeraz, ondo merezi duela omenaldia iruditzen zaigu. Zorionak eta mila esker Imanol!


Boys on the Side - Wikipedia, entziklopedia askea.\nfemale buddy film (en) , komedia dramatikoa, film dramatikoa eta LGBTeei buruzko filma\nNew York, New Jersey, Pittsburgh eta Arizona\nDon Roos (en)\n[[Kategoria:Don Roos (en) idatzitako filmak]]\nAmy Ray (en)\nEmily Saliers (en)\n[[Kategoria:Amy Ray (en) antzeztutako filmak]]\n[[Kategoria:Emily Saliers (en) antzeztutako filmak]]\nBoys on the Side (euskaraz Mutilak Albo Batera), 1995eko Herbert Ross estatubatuarrak zuzendutako drama-komedia film bat da. Whoopi Goldberg, Drew Barrymore eta Mary-Louise Parker aktoreek antzeztu zuten.\nJane DeLuca (Whoopi Goldberg) gau klubetako abeslariarentzat bizitza ez da inoiz erraza izan, Robin Nickerson (Mary-Louise Parker) milikarentzat gizonezkoak beti misterio ulerkaitza izan dira, aldiz, Holly Pylchik (Drew Barrymore) aldiro maitemintzen da. Hiru emakumeok beren artean hain ezberdinak izan arren, gauza bat dute amankomunean, bere iragan mingarria eta etorkizun hobeago bat lortzeko itxaropena, hortaz, elkarrekin batera beren bizitzetako bidaiari ekingo diote.\nDennis Boutsikaris - Massarelli, fiskala\nHerbert Rossek zuzendutako filmak\nEstelle Parsonsek antzeztutako filmak\nGedde Watanabek antzeztutako filmak\nJon Sedak antzeztutako filmak\nStephen Gevedonek antzeztutako filmak\nTito Larrivak antzeztutako filmak\nNiecy Nashek antzeztutako filmak\nHIESari buruzko filmak\nOrriaren azken aldaketa: 1 iraila 2020, 21:50.


Kultura politikoa eta atxikimendu soziala –\nJendarte antolatuak zein leku izan behar du eztabaida politiko eta sozialetan? Quim Torra Generalitateko presidentea eta Urkullu lehendakaria ez datoz bat. Azaroaren 15ean Radio Euskadin egin zioten elkarrizketan Torrak jendarte katalana analizatzen zuen, aipatuz badirela han ateneoak, fundazioak eta antolakunde sozialak (Òmnium Cultural, ANC…), zeintzuk interes politiko eta sozial pluralak islatzen dituzten eta gehiengoz babesten duten errepublika, errepresioaren amaiera eta autodeterminazio eskubidea. Ezagun da Quim Torra Òmnium Culturaletik datorrela. Elkarrizketan galdetu zioten CDRek noraino «estutu» behar zuten, eta Torrak hau erantzun zuen: «Esamolde hori Katalunian oso ohikoa da. Jendarte katalana ikustera joaten naizenean eskatzen diot estutu dezala; maisu kolektibo batekin banago esaten diet estutzeko; ‘estutu administrazioa behar duzuen soldata igoera izan dezazuen’. Nik gure herrian herritar kritikoak nahi ditut, eskatzen eta exijitzen digutenak, estutuko gaituztenak».\nHaatik, Urkulluri 2016an prozesu katalanaz galdetu ziotenean hau izan zen bere erantzuna: «Larritzen nau herri mugimendu ardurarik gabeek baldintza dezaten Katalunia». Prozesu demokratiko eta parte hartzezkoaren aurkako deskalifikazio gogorragorik ezin da bota. Tankera honetako esaldiekin Urkullu erreferente bihurtu zen Espainian apustu katalana ahultzeko.\nEgitate beraren aurrean Estatu inbolutiboa Torrak ez du uste jendarte antolaturik gabeko prozesurik aurrera atera daitekeenik; Urkulluk, berriz, deskalifikatu egiten du, jendartearen antolakuntza klientelarra ez bada. Lehendakariak bere iritzia muturreraino eramaten du, eta ukatu egiten die harreman normala izateko aukera «estutzeko» eskubidea aintzat hartuz bere politikak kritikatzen dituztenei. Urkullurentzat dena hauteskundeetan hasi eta bukatzen da; bozkatu eta kitto. Herritarrak behatzaile pasibo izan behar du botereak erabakiak hartzen dituenean. Bozkatzeak zirkulua ixten du; jendeartean ez dago beste legitimitaterik. Esaterako, lehendakaritzak ELAri galdegin dio Jaurlaritzari egiten dizkiogun kritikak amai ditzala… bilera bat egiteko, besterik ez. Guk, noski, ez dugu halakorik onartu.\nKultura politiko hau oso kezkagarria da; areago munduan autoritarismoa hedatzen ari denean. Duela gutxi Fermin Muguruzak esana da: «Maccarthysmo jasanezina pairatzen ari gara». Hala da. Horrek agerian uzten du politikan gertatzen ari den eskuinerako lerratze nabaria. Urkulluren gobernua da horren adibide bat. Jaurlaritzak 2014an egin zuen agiri batean sindikatuei dagokien rola definitu zuen. Eta lehendakariak ahal duen guztietan gogoratzen du: «Zentral sindikalen bat sindikatuari dagokionetik haratago doa». Bere gobernuak neutralizatu egin nahi gaitu gauza normalak lortzeko «estutzen» dugunok: lan duina, justizia fiskala, gizarte-prestazioak, genero berdintasuna… Noski, «estutzen» duena botere ekonomikoa bada lehendakaria ez da kezkatzen.\nELAren ikuspuntutik paradoxa da ezkerraren zati handi batek ez kontuan izatea sindikalismo borrokalariaren aurkako jazarpen estrategia hau. Ez da normala. Betidanik uste izan dugu ezkerra ahuldu egiten dela eskuin politiko eta ekonomikoak sindikalismoa ahultzen badu. Eskuinak nortasun kolektibo alternatiboak suntsitu nahi ditu, eta ELAk ezkerrari eskatzen dio ez dadila mugimendu sozial eta sindikalengandik eta horien eskarietatik urrundu, bestela finean ezdeusa izango baita politikan; hori da Europa guztian zehar sozialdemokraziari gertatu zaiona. Ezker politikoak eskari hori aintzat hartzen badu elkarrekin lan egiteko aukerarik badago.\nApustu politiko bat sinesgarria izatea ala ez aukeratzen diren aliatuen baitan dago; aurkariekiko errespetuak ematen du kalitate demokratikoaren neurria. Urkulluren aliatuak enpresarioak dira, eta horiei ematen die babesa; baita PSOE edo PP ere, politika neoliberalak egonkortzeko, eta, azkenik, gutxiengoan diren CCOO eta UGT, sindikalismo borrokalariari dion ezinikusiaren adierazgarri. Urkulluren aliatu bat bera ere ez da erabakitzeko eskubidearen aldekoa. Statu quojakin bat, marko politiko eta sozial estatala defenditzen dute, eta, horrekin batera, interes ekonomiko batzuk; kapitala eroso dago egoera honetan.\nAliantza horiek bat datoz euskal jendartean lan, gizarte eta politika arloan erreferentzia erreibindikatiboak lokartzeko helburuarekin. Urkulluk esan du burujabetza aldarrikatzeak euskal jendartea «zatikatu» egiten duela. Eta inboluzio estatalak ez al du zatikatzen? Baieztapen horrek, autogobernuan PPrekin eta PSOErekin 39 urtez bete gabeko legeak eta atzeranzko urratsak bizi izan ditugularik, indartu egiten ditu gatazka politikoaren erroa ukatzen dutenak: Alegia, espainiar estatuan ez dagoela aukera berdintasunik proiektu politiko guztiak gara ahal daitezen. Horregatik daude erbesteratu eta preso katalanak, liderrak indargabetzea estatu-arrazoia zelako; estatu-arrazoia den bezala euskal presoen auziari heldu nahi ez izatea edota Altsasuko gazteak espetxeratzea. Horregatik, zentzuzkoa da lege bidegabeen aurkako borroka zibil eta demokratikoa; borrokatzen ez bazara inboluzioa iraunarazten duzu. Urkulluk, ordea, ez du inola ere konfrontazio demokratikorik nahi eta jendarte antolatua traba gertatzen zaio gain behera doan autogobernua kudeatzeko eta gero eta erreakzionarioagoa den Estatu batekin tratuak egiteko.\nELA oso kezkatuta dago demokraziaren kalitate eskasa ikusita, eta praktika politikoan klientelismoak eragiten duen kalteagatik. Antzinako Erroman «klientea» zena derrigortuta zegoen patroiarekiko «leialtasuna eta debozioa» izatera. Klienteek gorte gisako bat osatzen zuten, eta patroien aginduak betetzen zituzten. Klientelismoa kalte handia da: borondateak erosten ditu, pentsamolde kritikoa deuseztatzen du, eta antolakundeen autonomia higatzen du, zertarako eta gogoeta, proposamen zein ekintzak isilarazteko. Hots, jendarte baten funtzionamendu demokratikorako funtsezkoa den guztia. ELAk uko egiten die alderdi eta gobernuekiko harreman klientelarrei, baita instrumentalei ere.\nGure ustez, beharrezkoa da hausnartzea erabakitzeko zein kultura politikok ekar ote dezakeen atxikimendu sozial handiagoa, eta gure proiektuak garatzeko klaseko zein nazional direla ere zein egitura sozial erreal hautatuko dugun. Noski, ELAk dio bere sindikalismoa egiteko aukera aitortu eta errespetatu beharra dagoela; hala ordezkaritzari, nola ekintzari dagokionez. Menpekotasunik gabe. Sindikalismoa indargabetzeko saioak bateraezinak dira edozein proiektuk oihartzun handiagoa izan dezan ezartzen diren gutxieneko demokratikoekin. Hau da gure uste sendoa.\nEAJ, gizarte zibila, gobernua, Katalunia, Kultura politikoa eta atxikimendu soziala, sindikatuak, torra, urkullu\nMundua bere doinuez menperatuko duen hurrengo taldea\n2 pentsamendu “Kultura politikoa eta atxikimendu soziala”-ri buruz\nganbaratxotik 2018-11-22 19:07\nNahiago nuke klientelismoa edo bezerokeria, behingoz, eztabaida politikoaren erdigunean kokatuko balitz. Gure gaitz endemiko larrienetakoa da.\nEskertzen dizut ahalegina.\nJuantxo 2018-11-22 22:05\nTorra bagenu hemen Lehendakari, eta ez jarri diguten atorrantea…


Donostia Zinemaldia :: Selva trágica\nYulene Olaizolak (Mexiko Hiria, 1983), bost film luze zuzendu, idatzi eta ekoitzi ditu. Lehenengoa –Intimidades de Shakespeare y Victor Hugo (2008)– BACIFIn estreinatu zen eta Donostia Zinemaldiko Horizontes Latinos Sailean lehiatu zen, non aipamen berezia eman baitzioten. Harrez geroztik fikziozko lau film zuzendu ditu: Paraísos artificiales (2011) Rotterdamgo Zinema-jaialdian estreinatua; Fogo (2012), Cannesko Zinema-jaialdiko Quinzaine des Réalisateurs sailerako hautatua; Epitafio (2015), Tallinngo Black Nights Zinema-jaialdian emana; eta egileakn zuzendutako azkenekoa, Selva trágica, Veneziako Zinema-jaialdiko Orizzonti sailean aurkeztua.


Inauterietako ogi txigortuak suitzarrekin | Consumer\nInauterietako ogi txigortuak suitzarrekin\n300 g de azpilak\n600 ml de esne\n70 g de azukre\n1 ud de kanela-adarra\nlimoi-oskolaren zatitxo bat\n10 g de azukre handia dekoratzeko\n5 g de kanela eho dekoratzeko\nEsnea kanela-adar batekin eta limoi-oskolarekin egosten dugu. Irakiten dagoenean, pausatzen uzten da hoztu arte. Une horretan, azukrea gehitzen dugu, disolbatu dadin.\nMotxila suitzar xerratan moztu, esnearekin, kanela-kanelarekin eta azukrearekin batera, busti eta bigundu arte, baina bota gabe eta tantarik gabe.\nEsne aromatizatuaren opil-xerrak ondo xukatu, eta irabiatutako arrautzetatik pasa. Frijitu zartaginean olio bero askorekin. Frijitu ondoren, sukaldeko paperez estalitako erretilu batean xukatu, gehiegizko olioa kentzeko. Oraindik bero, torradak beste iturri batean jartzen ditugu, eta azukrez eta kanelaz hautsez hautseztatuta eta jateko prest dago! Postrerako luxua jai egunetarako.\nKaloriak 401 20%\nAzukreak 29g 32%\nOpil suitzarrak ahosabaiaren gozagarri dira, askari edo postrerako errezeta aproposa. Ezaugarri nutritiboen artean, burdina, kaltzioa, zuntza, potasioa, sodioa, magnesioa eta A, B3, B9, C eta K bitaminak nabarmentzen dira. Elikagai kalorikoa da, eta azukreak eta gantzak ditu. Esnearekin eta kanelarekin batera, elikagai garrantzitsuak eransten dira, hala nola kaltzioa, burdina, magnetoa eta A eta D bitaminak, baina baita kaloriak eta gantz saturatuak ere. Errezeta gozoa da, baina noizean behin jatekoa da.


jakintza ikastola: 2013-04\nNahiz eta apirilaren 23a izan liburuaren eguna, LH5 eta 6. mailakook apirilaren 26an ospatu genuen. Oso ondo pasa genuen ekintza hauetan parte hartuz: manifestuaren irakurketan, hizkuntza desberdinetan irakurketak eginez(katalanez, txineraz, ingelesez, arabieraz eta mongoleraz),hainbat poemen irakurketak gauzatuz, irakurketa dramatizatuak osatuz, ipuin baten zati bat irakurri ondoren jarraipena antzematen,eta erreseinen irakurketak luzatuz.\nXXIV. Koldo Mitxelena Literatura Lehiaketa\nBadira gure artean idazle ospetsuak izateko bidean lehen urratsak eman eta ahalegin horretan saria lortu duten ikasleak:\nLH4.mailako ARANTXA MANTEROLA ARAMENDI saritua izan da BI LAGUN ipuinarekin.\nLH4.mailako SARA OLARIAGA ORMAZABAL aipatua izan da LEIREREN BIDAIA ipuinarekin.\nZorionak eta segi horrela!!!!\nIkastetxean edukiontzi horia jarria dugu eta ezusteko galanta hartu genuen hauek hustutzean topatu genuenarekin.\nAho zabalik gelditzeko moduko da, ezta? Guzti honek zer pentsatua eman digu:\n1.- Zer gertatzen da ikastolara ekartzen ditugun jakiekin? Ogitartekoak, galleta paketeak eta fruituak oso osorik topatu ditugu. Etxekoek hamaiketakoa bidaltzen digute egunean zehar egin behar ditugun ekintzak egin ahal izateko energia lortzeko. Guk zer egiten dugu berriz? Ez badugu hamaiketakoa jateko beharrik zakarretara bota behar al dugu?\n2.- Zer bota behar da edukiontzi horira? Plastikozko ontziak, tetrabrikak eta latak bota behar dira. Zer botatzen duzu zuk?\nBera Berakoen bisita\nGaur eguardian Bera Berako nesken bisita izan dugu, beraiekin saio bat konpartitu eta haien esperientziaz baliatuz entrenamendu saio polita egin dugu, amaieran gainera larunbat honetan duten partidurako gonbidapenak banatu dituzte gure ikasleen artean, Mila esker!!!!\nMartxoaren 22an kanta saio bikaina ospatu genuen ikastolan. Talde bakoitzak euskal abesti martxoso bana aukeratu zuen eta horren inguruan prestatutako koreografia aurkeztu zuen. Ederki pasa genuen eta abesti mordoxka bat ikasteko aukera ere izan dugu.\nGaia: Berriak, bideoak, Korrika\nMartxoaren 22an Korrika Txikia ospatu genuen auzoko kaleetan zehar. Batak besteari euskara emateko konpromezuari gogor heldu diogu eta horretan saiatuko gara gogoz. Eta zu?


Jateko antsietatea baretzeko / Oso litekeena da aperitibo gaziek / Eztabaidagai: arrain keztatuak / Nutrienteak eta osasuna / Egia al da alkohola, irakitean, suntsitu egiten dela? / Zuzenak ote dira aholku horiek? | Aldizkaria | EROSKI CONSUMER\nElikadurari buruzko beste informazio batzuk: Jateko antsietatea baretzeko / Oso litekeena da aperitibo gaziek / Eztabaidagai: arrain keztatuak / Nutrienteak eta osasuna / Egia al da alkohola, irakitean, suntsitu egiten dela? / Zuzenak ote dira aholku horiek?\njateko antsietatea baretzeko\nGosaltzeko, olo-malutak. Oloak berez daukan abenina izenekoak nerbioak bizkortu eta orekatzen ditu. Britainiar gosarian tradizioz hartzen den jakia porridge ezaguna da: ur edo esnetan egosten dira olo-malutak, nahi den ukitua lortu arte (zopa bezain saldatsua edo arrozesnea bezain lodia).\nLau orduz behin jatea. Antsietatea mendean hartzeko bizimodua ordenatu beharra dago: behar bezainbeste lo egitea, aisialdiaz gozatzea eta garaiz eta lasai jatea, egunean hainbatetan, janari batetik bestera lau ordu baino gehiago igaro gabe: horri esker, egiazko gose-sentsazioa naturaltasunez detektatu ahal izango dugu.\nZotzak baliatzeak mantsoago jaten lagunduko gaitu; apetitu gutxiago sentitzen da eta, hortaz, gutxiago jaten da. Poliki jatea komeni da, elikagaiak mantso mastekatuz eta erne dastatuz. Horrela, ase gaudela eta urdaila bete dela jakinaraziko zaio garunari eta honek jateari uzteko agindua garaiz emango du.\nTriptofano gehiago. Proteinek osagai duten triptofano aminoazidoa serotonina (umore onarekin eta apetitua kontrolatzearekin lotutako garuneko neurotransmisore bat) bihurtzen da; serotonina-maila apalak gozokien aldeko antsietatea areagotzen du. Triptofano ugariko elikagaiak dira haragia, arraina, arrautza, esnea eta esnekiak, soja, fruitu lehorrak banana, anana eta ahuakatea.\nB6 bitamina eta magnesioa. Triptofanoan oin harturik, serotoninaren sintesian eta neuronen (nerbio-sistemaren zelulen) formazioan parte hartzen du B6 bitaminak. Horren gabeziak antsietatea eragiten du. Magnesioa, lasaigarria den aldetik, nerbioak baretzeko osagarri egokia da. Galorratzean, garagardo-legamian, intxaurretan, piku lehorretan, labore integraletan, lekaletan, zerba eta ziazerbetan ugari dago.\nLetxuga-zuku lasaigarria. Uretan letxuga orriak egosita, salda egunean pare bat baso hartu behar dira, atzenekoa oheratu aurretik. Letxugak daukan laktulina, berez, lasaigarria da. Letxuga entsaladan hartzeak ere eragin lasaigarria du.\nEdari antsiolitikoak. Antsietatea apaltzea baldin bada kontua, tea edo kafea hartzeak kontrako eraginak izango ditu. Landare batzuek, eragin antsiolitikoari esker, organismoarengan erlaxatze-sentsazioa probokatzen dute. Pasio-lorea eta mitxeleta edota garraixka eta lupulua konbinatzeak ere eragin mesedegarriak ditu.\nOso litekeena da aperitibo gaziek, ehun gramoko, (kakahueteak, arto gazia, etab.) mila miligramo gatz edukitzea. Haurrek egunean gehienez ere 4 gramo gatz hartzea aholkatzen du OMS erakundeak (hots, 1,4 gramo edo 1.400 miligramo sodio). Anoa bat kakahuete (50 gramo) hartuta, egun osoan beharko duen sodio guztiaren erdia irentsi du haurrak. Zorroko aperitiboak (snacks) hartu ohi dituzten haurrek aholkatutako kopuru hori erraz gainditzen dute eta, horrek, ez dezagun ahaztu, kalte baizik ez dio egiten osasunari.\nEztabaidagai: arrain keztatuak\nKeztatzea jakiak (okela, arraina, gazta) kontserbatzeko aspaldi-aspaldiko sistema da. Egun, berriz, helburua ez da kontserbatzea, elikagaiak bestelako ezaugarri organoleptikoez (usainez, zaporeez) janztea baizik.\nEgungo keztatzea, osasuntsuagoa\nGehien eta hobekien keztatzen den arraina izokina bada ere, merkatuan bestelako espezieetakoak ere salgai daude, hala nola bakailaoa, atuna, amuarraina, sardina, etc. Keztatze prozesu teknologikoa aspaldi honetan biziki aldatu da; lehenaldian, keztatze tradizionalean, erretzen zen egur kopurua eta arrainak ketan ematen zuen denbora bakar-bakarrik kontrolatzen ziren.\nEgun, ostera, keztatze industrialak beste hainbat parametro ere kontrolatzen ditu: kearen norabidea, prozesatu beharreko produktuaren tenperatura eta hezetasuna. Tenperatura kontrolatzea funtsezkoa da, egurra 400ºC-tik gora erretzeak ezinbestez sortarazten dituen konposatu kantzerigeno (bentzopirenoa, adibidez) gehiegi elikagaiak har ez ditzan. Keztatzerik teknikoena lortzeko, elikagaian kezko produktuak aplikatu behar zaizkio. Teknologia berri horren abantaila argi dago: produktu horiek erretako egurrari berez darizkion aromak dauzkate baina, artifizialki bada ere, elementu kaltegarriak erauzi egin zaizkio. Horregatik, arrain keztatua hartzea iraganaldian baino osasuntsuagoa da gaur egun. Baina hori, eskuarki, egunero hartzen den elikagaia ez denez, eduki litzakeen konposatu kantzerigenoez behar baino bizikiago kezkatzea ez du merezi.\nNutrienteak eta osasuna\nKeztatzeak eragina du arrainaren nutrizio-balioan, eragingo lituzkeen galerengatik baino areago, keztatzearen ekarpenengatik. Arrainaren berezko nutrienteek aldaezin irauten dute. Salbuespena proteinek nozitzen dute, ez kopurua urritzen duelako, azken produktuaren digestigarritasuna errazten delako baizik. Arrainaren entzimek mamiaren proteinak endekatzen dituztenez, mamia samurtu egiten da: horrelaxe erdiesten da arrain keztatuaren ukitu berezi hori. Nutrizioan eragindako beste aldaketa sodio-kopuruari dagokio eta funtsezkoagoa da, osasunarentzat. Kontserbatzaile gisa gatza baliatu denez, arrain keztatuak arrain horrek, freskorik, baino 15-25 bider sodio gehiago dauka. Hauxe da dietako sodioa kontrolpean mantendu behar dutenek, hipertentsoek, trastorno koronario edo likidoen atxikipenik jasaten dituztenek batik bat, gogoan izan behar duten nutrizio-kontu bakarra.\nNutrizio alorreko kontsultak\nJaki bati ardoa edo beste edari alkoholdun bat gehitzen diodan guztietan kezkarekin geratzen naiz, ez baitakit alkohol horrekin zer jazotzen den. Egia al da alkohola, irakitean, suntsitu egiten dela? Horrelako platerak haurrei edo alkoholiko izaniko pertsonei ematea ona al da?\nEtanol edo alkohol etilikoa likido kolorge eta suharbera da, eta 78ºC-tan irakin egiten du. Jakiari erantsitako zeinahi edaritako (likoreak eta ardoa dira sukaldaritzan gehien baliatzen direnak) alkohola desagertzeko, beraz, jangai hori etanolaren irakite-tenperatura baino beroago presatu beharko da. Janariek, eskuarki, 100ºC-tan irakiten dute, horixe baita uraren irakite-tenperatura. Berotasun horretan etanola desagertuko dela bermatua dagoen arren, erabat suntsituko dela segurtatzeko, tarte batean tenperatura horixe mantendu beharra dago. Jakiak alkohol guztia galdu duela egiaztatzeko, berari su eman dakioke: garrik ikusten bada, alkohola baden seinale; garak itzali badira, etanol guztia lurrundu da. Kontuan izan, halaz ere, jakia oso zukutsua baldin badago, alkoholaren parte bat disolbatua egongo da eta, horrenbestez, garrik ez da gorpuztuko. Baina jakiak irakiten badu, disolbaturiko alkohola lurrundu egingo da, berdin-berdin.\nArgaltze-zentro bateko profesionalek gosariaren ordez bitamina ugariko irabiaki bat har dezadan proposatu didate, edari horrek omen dauzkalako nik behar ditudan elikagai guztiak. Afaltzeko garaian ere, beste horrenbeste adierazi didate. Bazkaltzeko garaian, berriz, ohiko dietarekin segi dezaket. Egunean zehar hainbat osagarri har ditzadan aholkatu didate. Zuzenak ote dira aholku horiek?\nDiagnostiko nutrizionala sendagileak edo dietista-nutrizionistak osatu behar du. Profesional horien prestakuntzak, beraz, tratamendua osasun eta nutrizio aldeetatik ongi oinarritua egongo dela bermatzen du. Nolanahi ere, horrelako establezimenduez arestian CONSUMER EROSKI-k eginiko ikerlanean adierazten zen legez, izar-produktuetan euskarrituriko tratamenduei saihets egitea da egokiena.\nArgi dago kontzeptu horren bidez definitu nahi duguna: arazoaren xehakapeneko azterketarik eta ebaluaziorik egin gabe, eta hainbat alderdi (hala nola pazientearen bizimodua, osasun pertsonala edota elikabidea) aintzat hartu gabe kasuan kasuko zentroak eskaintzen dituen produktu edo tratamenduak, etxez etxe saltzen direnak, eskuarki. Zentro komertzial horretan pisu osasuntsutzat daukaten horretara iritsi edo bertan mantentzeko, janarien ordez hartu behar diren irabiaki edo produktuak aholkatzen dituzte. Osasunean eta elikaduran espezialista direnek osasungarri eta eraginkortzat jotzen dutena ez bezalakoa da, beraz, tratamendu dietetiko hori: gehiegizko pisua duen pazienteari, adibidez, norberaren ezaugarrien arabera, bizimoduz eta elikabidez aldatzeko aholkatu ohi dute fakultatibo horiek.\nPDF: Egin klik hemen honako ekintza hau burutzeko: Informazio hau PDF bertsioan jaitsi (129 Kb)\nBehar adina zuntz kontsumitzeko / Bizi eta elikatzeko estiloak: era guztietako saltsak / Zer erosten ari gara, ordea? / Efentsak sendotzeko ereduzko otordua / atmosfera eraldatu edo babesgarria / Ba al da inolako loturarik norbaitek duen odol-taldea eta egin beharko lukeen elikabidearen artean? / Elikagaiak konbinatzeak argaldu ala gizentzen du?


Ba ote dakixu? | 2020eko Ekainaren 25a\nEkainaren 17an, Bordeleko lizeo batetik, irratian, Petain marexalak, gobernuko presidente berriak, frantses soldadueri “borroka gelditzea” galdegin zuen. Egoera izigarri nahasgarria zen. Petainek erran zuen borroka gelditu behar zela alemanekin negoziatu aitzin! Frantses soldadu anitzek mezu hori entzun zutelarik gudukak gelditu zituzten. Milaka preso eginak izan ziren (1,5 milioi orotarat) egun horietan alemanek gerla segitzen baitzuten eta beti aitzinatzen baitziren. Sail hortan Petainen ardura handia zen. Petainen kontseilariak fite ohartu ziren falta handi bat zela eta diskurtsoaren testua aldaketa batekin kazeteri igorri zuten. Ez zen gehiago errana borroka gelditu behar zela baina borroka gelditzea entseatu behar zela! Bi egunez, Hitlerrek ez zuen arraposturik eman eta aleman armadak egoera hori baliatzen zuen gero eta fiteago aitzinatzeko. Brest eta Cherbourg hartzen zuten 19an, Loire ibaia pasatzen zuten baina ez erresistentziarik gabe. Saumuren, 2.500 frantses soldaduk, “Saumur-eko kadeteak”, bi egunez 40.000 aleman soldadu heroismo ikaragarri batekin blokatzen zituzten. Gudukak segituko ziren ere Epinal inguruan eta Maginot lerroaren sektore batzuetan ekainaren 24a arte. Alpeetan, frantses armada irabazle zen italiarren kontra. Frantses soldadu horiek guziak lehen erresistenteak izan ziren. Zenbat gazte hilak, kolpatuak, traumatizatuak bi hilabete horietan? Zenbat gazte, nire attatta bezala, 20 urtetan sortetxetik joan, lehenik bi urtez zerbitzu militarra egiteko, gero gerlara igorria izan eta azkenik bost urte Alemanian pasatu berriz etxerat sartu aitzin? Frantziaren ohorea, Frantziaren desohorea Ekainaren 20an, alemanak Lyonera heltzen ziren, nun 188 senegaldar tirailleurs eta 6 ipar Afrikako soldadu hiltzen zituzten krudeltasun handi batekin. Bordeletik hurbiltzen ziren ere. Sustut, frantses gobernuak nahi zuen borrokari amaiera eman. Egia erraiteko, frantses anitzek hori nahi zuten ere. 20 urte lehenago, deia gerla bat bizitu zuten, lau urte luzez, ez zuten hori berriz bizi nahi. Gerlak 8 milioi frantses bidetara botatu zituen, baldintza izigarri gogorretan. Beren etxea berriz atzeman nahi zuten. Gainera, nola ez sinetsi Pétain marexala, “Verdun-eko irabazlea”, erraiten zuelarik ez zela posible gerla segitzea, gerla galdua zela? Nork entzun zuen ekainaren 18ko De Gaulleren deia? Irratian kasik nehork (Sein Islan bai nun gizon guziek Londreseko bidea hartzen zuten aste bat berantago, ikusiz hori De Gaullek erranen zuen “Sein isla, Frantziako laurdena da!”), kasetetan gehiago. Baina marexala zen fama eta oso gutik ezagutzen zuten jeneral berri horrena ezin konparatuak ziren. Baina, jeneral horrek, Churchillek erran zuen bezala, “Frantziaren ohorea” berarekin Londresera ekarri zuen. Desobeditzea ez zen naturala ofizier batentzat baina pentsatzen zuen gerla aliatuekin segitu behar zela Frantziako ohorearentzat baina ere interesentzat. “Frantziak bataila bat galdua zuen baina ez gerla”. De Gaullen pentsaketa hori zen. Munduko gerla bat zen eta munduko gerla hortan, Frantziak bazituen oraino bi karta nagusi: bere inperioa eta batere makurrik jasan ez zuen bere ontzidia. Gainera, Frantziak bazuen oraino aliatu azkar bat borroka segitzeko, Erresuma Batua bere inperioarekin. Bi inperio, ez zen guti! Azkenean, De Gaullek Estatu Batuek beren laguntza azkartuko zutela eta egun batez batailan sartuko zirela, pentsatzen zuen. Geroa ezagutuz, De Gaullek ikusmen handia ukan zuela erraiten ahal da, baina orduan pario ero bat zen jakinez Alemaniak Europa gehiena okupatzen zuela. Pétainek, kontrakoa, pentsatzen zuen Frantziako bataila galdu eta gerla galdua zela. Horretarako, aleman gobernuarekin behar zen negoziatu Frantziaren okupazioa “arintzeko”. Dena den, hori zen helburu ofiziala… Armistizioa izenpetua izanen zen ekainaren 22an Rethondes-en, tren bagoi berean nun 1918ko armistizioa izenpetua izan zen. Hitlerrek bere ordaina hautatu zuen. Armistizioaren baldintzak izigarri gogorrak ziren. Frantziaren gehiena okupatua izanen zen. Gainera, frantsesek behar zuten Frantziaren okupazioa pagatu (400 milioi egunero!). Sustut, Frantziak Alemaniako iheslari politikoak estatu alemaniarrari entregatzeko konpromisoa hartu zuen. 17an, Petainek “ohorezko” bake bat negoziatzea hitzeman zuen. Bost egun berantago bakarrik, estatu frantsesak bere burua desohoratzen zuen. Frantzia amesgaizto luze batean sartzen ari zen.


Madrilen, Zestoa bidelagun | danbolin\nMadrilen, Zestoa bidelagun\nMadriletik etorri berria naiz. Batzuetan, kanpoan zaudenean, zeure herriarekin akordatzen zara etengabe eta zeure herriarekin loturak egiten pasatzen duzu denbora. Hala gertatu zait neuri ere. Irailaren 28an, Lavapiés aldeko Teatro del Barrion izan nintzen Los días de la nieve ikusten. Josefina Manresak, Miguel Hernández poetaren alargunak, bere familiako gorabeherak kontatzen ditu, ezin modu hunkigarriagoan. Josefina jostuna da, gerra ondorengo garai haietan lan gogorra egin behar izan zuena, eta josteko makina traka-traka-traka-traka ari denean oroimena pizten zaio. Kontua da Rosario Pardok (aktore bakarra da eszenan), Josefinaren papera egiten duenak, nolabaiteko azentu edo doinu berezi bat ematen diela esaldi batzuei amaieran eta, detailetxo horrek, beste jostun bat ekarri dit gogora, ez Jaengoa Josefina bezala, baizik-eta Zestoakoa: Maria Angeles Fernández, Juan Alvarado zenaren alarguna. Egia esan, seguru nago Josefinarena bezain gogorra izango zela Angelesen bizimodua ere (mutatis mutandis) gerra ondorengo garai haietan. Rosario Pardoren intonazioak ez zuen, orokorrean, Angelesenaren antzik baina solasalditxoa amaitzera zihoan bakoitzean, zestoar horrek hain berezia duen doinua ematen zion hark ere esaldiari. Tira, gure buruak egiten dituen jokoak eta loturak.\nAurreko egunean, berriz, alegia, irailaren 27an, Madrilera joaten naizen bakoitzean bezala, Casa Postal dendara bisitatxoa egin nuen eta pare bat gauzatxo erosi nituen. Zestoako ehunka postal edukitzen dituzte, eta han arakatzen ari zaren denboran, dendariarekin (atsegina da oso Belen Carrasco) solasalditxoa egiteko aukera izaten da, eta hala jardun ginen biok, bateko Memoria Historikoa, besteko bainuetxeak… Eta hala ari ginela, erostera nindoan postala erakutsi nion saltzaileari eta derrepente argitu nion han, postal hartan, agertzen zen etxe batean –eta erakutsi egin nion irudia– Pio Baroja eta familia bizi izan zirela garai batean. Sekulako poza hartu zuen saltzaileak.\nEta anekdota horrek ekarri zidan, bat-batean, burura, irailaren 29 goizean, Pio Barojaren hilobia ikustera joatea plan polita izan zitekeela, ordura arte ez nuen ezagutzen-eta. Hartu nuen metroa Almudena geltokiraino, eta lehendabizi sartu-irten bat egin nuen hilerri katolikotik (Baroja hilerri zibilean dago ehortzita). Han sartu eta segituan dago Gonzalez-Flores sendiaren hilobia, eta gure kuadrillako whatsapp taldean jartzeko selfie bat egitea pentsatu nuen Lola Flores eta semearen monumentuaren ondoan. Handik, hilerri zibilera joan nintzen, eta han, dozenaka gaztetxo pankarta mordoa jartzen kanposantuan. Dokumentalen bat egiteko izango zirela, pentsatu nuen. Ea ba al zekiten non zegoen Pio Barojaren hilobia, galdetu nien. Ideiarik ere ez. Baina halako batean topatu nuen, eta argazki pare bat atera nizkion hilobi soil hari. Irteterakoan galdetu nien ea zer zela eta hainbeste pankarta. Ez zekiten non zegoen Barojaren hilobia baina Memoria Historikoko lezio bat eman zidaten: irailaren 27an, alegia, nire bisita baina bi egun lehenago, Frankok agindutako azken fusilamentuen urtemuga zen. Zein ahula nire memoria! Ez nintzen akordatu ere egiten, naiz eta tartean bi euskaldun izan, Txiki eta Otaegi; FRAPekoak beste hirurak, horietako bat kanposantu honetan hilobiratua, hain zuzen ere. Segituan etorri zitzaidan burura, Zarauzko hilobian ikusita neukan-eta, Txikik familiarentzako argazki batean idatzi zuen Che Guevararen esaldi hura: “Mañana, cuando yo muera, no me vengáis a llorar. Nunca estaré bajo tierra, soy viento de libertad.” Gogoan izan nuen, baita ere, ni Madrilgo hilerri zibila bisitatzen ari nintzen goiz hartan bertan ariko zirela Zestoan, beste eraildako baten omenaldia egiten: Sabin Etxaiderena, hain zuzen.\nKontua da –eta, dakizuenez, aztarka hauetan Zestoa izaten dugu beti hizpide– ba, interneten ikusi izan dudanez, (ez dut frogatzeko astirik izan) Otaegik Zestoako maristen ikastetxean ikasi omen zuela 13 urtera arte, eta, hara ba, Barojaren bitartez ez ezik Otaegiren bitartez ere pentsa dezakegula Zestoaz Madrilgo puntatik.\nAzkenik, urriaren 2an, trenez etxera bueltatzeko ordua iritsi bitartean, eta trena Chamartinen hartzen nuenez, handik hurbil dagoen Canal de Isabel II erakustaretora joatea pentsatu nuen. Hiruzpalau ordu banituen trena irteterako eta Auschwitz erakusketa ikustea pentsatu nuen.\nErakusketa oso ederra da, milioi erdi lagunek bisitatu omen dute dagoeneko. Saminez beteta ateratzen zara, gizakiaren txarkeria eta gaiztakeria izugarri hura ezin baitu erraz ulertu pertsona normal batek. Aurrez abisatzen dizute 2 edo 3 ordu behar direla erakusketa txukun ikusteko eta horiexek pasa nituen nik. Eskola-ume adoleszente ugari bertan eta beldur nintzen oilategia bailitzan builaka ibiliko ote ziren halako gai latz baten aurrean, baina zorionez antolakuntzak segituan mozten zituen barre eta buila-haizeak. Isiltasuna zen nagusi, eskerrak! (imajina daiteke norbait barrez, selfia egiten, emakumeak baso zabalean larru gorritan erail ondoren erretzen ikusten diren argazki haien aurrean?).\nTira, baina Auschwitzek ez du loturarik (dakigunez behintzat) Zestoarekin. Bai, ordea, erakusketa hura egiten ari zen lekuarekin edo azpiegiturarekin. Jakina da Isabel II kanalean gerra ondoren egin zituzten hainbat obratan, besteak beste, Arroako ABC lantegiko porlana erabili zutela, frankistek behartutako langileek egindako porlana. Arroa ez zen Auschwitz, ezta gutxiago ere, eta hori frogatzeko erakusketa ikusi bestetik ez dago baina, hemen ere izan zen nahiko sufrikario.\nHara ba, bukatu egin behar dugu: Madrilen Zestoa bidelagun. Eta Zestoan, mundu osoa…!\nArgazkia: Pio Barojaren hilobi xumea Madrilgo hilerri zibilean. “Pío Baroja. 1872-1956” inskripzioa eta loretxo lehor batzuk harri batez zapaldurik; dena oso xumea, bera zen bezalakoa. Handik hamar bat metrora dago Txiki eta Otaegiren egun berean fusilatutako 27 urteko militante zaragozarraren hilobia: “Ramón García Sanz. 27 de septiembre de 1975. Héroe del PCE (M-L)”\nPrevious Article Mendi Tour jaialdiak hartuko du Endoia bihar arratsaldean\nNext Article Urretxu-Zumarragako Kilometroak-era oinez Agiro Mendi Klubarekin


MOOC BiG - Sarrera Bioinformatika eta Genomika Medikuntza alderdi guztiak jorratzea du helburu bioinformatika beharrezko ekoizpen etainterpretazioa ren datuak errendimendu handiko sekuentziazioa (SHD) edo Hurrengo belaunaldiko sekuentziazioa (NGS) laborategi batean genetika medikoa adibideekin gaixotasun arraroak etaonkogenetika.\nIrakaskuntza hau sarrera nagusiki zuzenduta osasun profesionalak genomika erabiliz. Bere helburua eskaintzea da eduki zehatzak eta egokituak ren etapa desberdinak ulertu ahal izateko diagnostikoan fenotipatzea eta bat edukitzea begi kritikoa analisietan, SHDren zuloak eta mugak kontuan hartuta.\negiteko Publiko orokorra edo ikasle jakin-minak, helburua diagnostikoan garrantzi handia duen teknika bat ezagutaraztea da gaixotasun genetikoak eta in Frantziako osasun sistema.\nBIG - Bioinformatika eta Medikuntza Genomikorako Sarrera 13ko abenduaren 2021aTranquillus\nREAD Indartu zure ortografia gaitasunak\nAtzeranzkoFisika orokorra goi-mailako hezkuntzan hasiera ona izateko\nSuivantGenero Berdintasun Indizeari buruz jakin behar duzun guztia


Campanella gizajoa (2009ko palmaresaren balantzea) Sustatu.eus - Teknologia albisteak\nCampanella gizajoa (2009ko palmaresaren balantzea)\n2009-09-26 : 21:09\nLarunbat arratsaldean jakinarazi dituzte Donostiako Zinemaldiko sariak, eta egunez egun lehian zebiltzan filmak aipatzen eta epaitzen ibili garenez gero, gisakoa izango da halaxe adierazi didate Sustatuko arduradunek behintzat sariak zer iruditu zaizkidan esatea.\nNik, printzipioz eta elkartasun korporatiboz, errespetua diot bere iritzia eman behar duenari eta ez naiz gehiegi sartzen besteren hautuetan. Lelo zaharra da gustuen eta koloreen hura, ezta?\nAlabaina, aurten badira sari batzuk itxurazkoak, eta beste batzuk itxuragabeak. Itxurazkoen artean, film onenaren urrezko maskorra, Lu Chuan zuzendari txinatarraren City of Life and Death edo "Biziaren eta Heriotzaren Hiria"ri eman diotena, japoniarrek 1938an Nanjing hirian egindako sarraskia modu gordin bezain ikusgarrian erakusteagatik. Film horrek bezainbeste meritu (edo gehiago) zituen Juan José Campanellaren El secreto de sus ojos (Bere begien sekretua) argentinarrak kritikari guztien aburuz, eta, aho bateko iritzia ez bazen ere, Ana Kokkinos-en Blessed (Bedeinkatuak) australiarrak irabazi balu ere ni pozik eta gustura geratuko nintzen.\nTxinatarra izan da irabazlea, beraz, eta sari nagusiaz gainera argazki onenarena ere eman diote, Cao Yu-ren lanari esker (egia esanda, zuri-beltzezko irudiak, gran angularrean, zirraragarriak ziren). Film australiarrak izan du beste sari txiki bat, kontsolamendu gisa-edo, gidoi onenari dagokiona; lau dira zehazki istorio gurutzatuz osaturiko film eder eta mingarri honen gidoilariak: Andrews Bowell, Melissa Reeves, Patricia Cornelius eta Christos Tsiolkas.\nHortik aurrera, nire desadostasunak: epaimahaiaren sari berezia François Ozon frantziarraren Le réfuge (Babeslekua) filmari eman diote, eta zuzendari onenaren zilarrezko maskorra Javier Rebollori La mujer sin piano (Pianorik gabeko emakumea) lanagatik. Biak ere zinema intimista eta minimalistaren ordezkariak dira, eta beharbada nire akatsa da, historia bat kontatzen ez duten pelikulak ez jasateagatik; bizitza bera ere jitoan dabilen kamera bat izan liteke eta noraez hori oso maitea dute batzuek "nouvelle vague" mugimenduaz geroztik, baina niri, gehienetan, irudien pilatze fundamenturik gabea iruditzen zait. Eta bi hauek ez dira Godard eta Truffaut, inondik ere. Dena dela, zorionak irabazleei, eta zinema mota honen aldekoei.\nGizonezko eta emakumezko aktore onenen zilarrezko maskorrak Pablo Pinedak eta Lola Dueñasek irabazi dituzte, Alvaro Pastor eta Antonio Naharrok zuzendutako "Yo, también" (Nik ere bai) film espainiarrean egindako lanagatik. Pinedak Down sindromea du, eta bere bizikizunetan oinarritu da filma, nola maitemintzen den neska "normal" batekin, eta hortik aurrerakoak. Film hau ikusi ezinik geratu nintzen eta beraz ezin iruzkinik egin. Aktoreen merituaz gain, baliteke gaiaren sentimentalismoak eraginen bat izatea erabakian (onkeria deitu ohi zaion hori), edo zinema espainiarra esku-hutsik utzi nahi ez izatea.\nDena dela, Campanellaren tokian jartzen naiz: film biribil bat aurkeztu oro har erdipurdikoa izan den zinemaldi batera, eta esker txar hau jasotzea... Eskerrak zinemalekuetan ere emango duten, eta jendeak bertatik bertara ikusi ahalko duen. Hemendik aurrera, zuek denok epaile.\n2009-09-27 : 12:02\nHarrigarria da zein ongi antolatzen diren txinatar hauek: filma dagoeneko sarean jarri dute jaisteko:\nEta, gainera, azpitituluak ere eskura jarri dituzte (gazteleraz, oraingoz):\n2009-09-28 : 11:22\nTamalgarria benetan Campanella sarietan horrela baztertzea. Zer joera da hau, azkenaldian artelanei bizkarra ematen diena?\nTamalgarria, baita, Zinemaldiaren inaugurazioan eta klausuran euskaraz piperrik ez dakiten aurkezleek euskara kaskar-kaskar-kaskarrean hiru hitz egiteko ahalegina. Edo ondo ahoskatu edo batez.\nTamalgarria, baita, saria irabazi zuen filmeko aktoresak txineraz eskerrak emateko unean bertakoek agertutako errespetu falta. Barre algaraka eskerrak ematen ari zen bitartean. Zer da hori? Hezkuntzarik ez al dugu ala?\nLuistxo eta Eli\n2009-10-02 : 17:08\nBi lagunen artean euskaratu egin ditugu jada film honen azpitituluak.\nPirate Bayko torrent honetan dagoen bi CD/fitxategiko bertsioarekin daude sinkronizatuta azpituluak.\nPipik gorago proposatzen dituen gaztelaniazko azpitituluak baino dexente hobeak dira euskarazko geureak.


Nola gorde zure ezkontza erortzetik - Nola Gorde Zure Ezkontza\nBizikidetzaIntimitate Emozionala EzkontzanHarremanaEzkontza Lizentzia LortzeaGurasoak Eta Ezkontza Orekatzeko AholkuakSexu Bereko LegeakOsasuntsuentzako Ezkontza AholkuakJaio Aurreko AkordioakEzkontzarako Eta Familia Bizitzarako AholkuakOsasun Mentala\nNagusia / Nola Gorde Zure Ezkontza / Nola gorde zure ezkontza erortzetik\nBadirudi zure gatazka txikiak beti argudio izugarrietara igotzen direla\nZure bikotearekin pentsatzen duzunean, ez da maitasun edo zorion sentimendu batekin\nEz duzu zure bikotearekin zoriontsu izateko ahaleginak egiteko gogorik\nEz duzu loturarik sentitzen\nSentitzen al duzu inoiz zure ezkontza erortzen ari dela? Zure harremana berreskuratzeko egiten ari zaren ahalegina alferrikakoa dela ematen du? Guztia probatu duzula uste duzu?\nAgian ez dakizu zer egin zure bikoteari bide onera itzultzeko.\nHona hemen zenbait aholku egoera hauskorra konpontzen laguntzen saiatzeko zure ezkontza erortzen denean .\nLehenik eta behin, ziurtatu zure ezkontzak aurreztea merezi duela.\nBadira zenbait kasutan zure ezkontza salbatzen saiatzea hobe duzula. Horietan sartzen dira honako bi bandera gorri erraldoi hauek:\nZure ezkontideak fisikoki edo emozionalki tratu txarrak ematen dizkizu zuri edo seme-alabei.\nZure ezkontideak gezurrak, iruzurrak egiten ditu edo portaera ez etikoa egiten du.\nHori alde batera utzita, azter ditzagun gainbeheran dauden ezkontzetan gertatzen diren ohiko egoerak eta horiek konpontzeko zenbait modu\nBiak zarete eztabaida bakoitzak borroka batean amaitzen duela ematen duen unean. Nekatuta zaude elkarrizketa zibil eta adeitsua izan nahian.\nHemen gertatzen dena da sakoneko nahigabea eta adierazi gabeko haserrea daudela. Biek parte hartzen duzuenean (nahitaez desatsegina den gai bati buruzkoa ez bada ere), gauzak azkar berotzen dira.\nAdierazten ez den 'benetako' nahigabea ezkutatzeko balio du horrek. Etengabeko borrokak azpiko benetako gaietatik aldentzen ditu.\nKomunikazio trebetasun onak garatzeko lan sakona.\nEgin hori ezkontzako aholkulari baten gidaritzarekin eta zure egoerari buelta ematen lagunduko diozu.\nJasaten ari zaren haserrea askatasunez eta errespetuz adierazteko gai izan behar duzu, eta zure bikoteak hori entzuteko gai izan behar du heldulekutik hegan egin gabe. (Zuretzat ere berdin.)\nHarremanean arazoak sortzeak ez du esan nahi besteari errua botatzen edo salatzen ari zarenik.\nAholkulari baten laguntzarekin, gai sentikor horiei nola aurre egin ikas dezakezue konponbidera eta ez gatazka guztietara eramateko.\nIkusi ere: Zure 6 Ezkontzak erortzeko 6 arrazoi nagusiak\nEzkontza erortzen denean, zaila da zure bikotearekin maitasunez hitz egitea. Haiekin elkarrizketa bat errepikatzen duzunean, litekeena da amorrua sentitzea, eta ez maitasuna.\nImajinatzen duzu nolakoa izango zen hura uztea, zenbat hobeto egongo zinateke. Zailtasun handia duzu berarekin pentsamendu atsegin eta maitagarri batekin. Zure bikoteari buruz amets egiten dabiltzan egunak aspaldi joan dira.\nUne honetan, argi dago aldaketak egin behar direla zuek elkarrekin jarraitzeko.\nEz duzu zure bikoteari buruzko pentsamendu sexyekin amestu beharrik denbora guztian, baina etxera itzultzean haserretuta egoteak edo asteburua elkarrekin igarotzeko irrikarik ez izatea laguntza profesionala eskaini behar duzunaren seinale da. itzuli hau biak elikatzen zaituen maitasun harreman batera.\nErreserbatu hitzordua ezkontzako aholkulari batekin eta presta zaitez lan garrantzitsu bat egiteko, lehena zure arazoak bateragarriak diren ala ez erabakitzeko.\nZure ezkontidearekin irteteko ezpainetakoa janzteko eta ezpainetakoa jartzearen buruak hotz uzten al zaitu?\nNon ordubete ematen zenuen berarekin zer jantzi erabaki behar zenuen, orain arratsaldeak eta asteburuak izerditako galtzak eta unibertsitateko txanodun zaharra igarotzen dituzu?\nEz al dituzu jadanik egiten maite duzun hori erakusten zuten atsegin txikiak, goizean kafe bat ekartzea edo bazkaltzeko bere ogitarteko gogokoena prestatzea?\nZure bikotearekin eskuzabala ez izateak berarekin haserre zaudeten eta gustatu nahi ez diozunaren seinale da. Atxikitzen ari zara, gogaikarria edo etsigarria delako.\nZure bikoteari jaramonik egin gabe pantailaren atzean ezkutatu beharrean, zergatik ez duzu elkarrizketa jokabide horren guztiaren pean dagoenaren inguruan eztabaidatzen?\nBerriro ere, ezkontza-aholkulariaren bulegoan eztabaida gidatua izan dezakezu zergatik ez duzun beragatik ezer polita egiteko gogorik. .\n'Zergatik utzi behar dut neure burua afari bikaina prestatzen guretzat eskerrik asko ere esaten ez duenean' abiapuntu ona da. (Zure eta zure ahaleginei esker ona adieraztea ezkontza onaren zati garrantzitsua dela gogoratzera bultzatu dezake.)\nBadirudi zu eta zure bikotea maitaleak baino gelakide gehiago zaretela?\nZaletasunak, lagun taldeak, bestea inplikatzen ez duten etxetik kanpo egiten dituzun jarduerak bereiztu al dituzu?\nEta okerrago, ez al zara inoiz berriro elkartu elkarrekin ez zabiltzanean egiten ari zarena partekatzera? Zure bikoteak uste al du zurekin gela berean egoteak baina bere ordenagailuan (edo Playstation) soilik egoteak konektatuta zaudela esan nahi duela, arratsalde bakoitzean elkarrekin hitz egiteko egunak irrikatzen dituzula?\nKomunikazioa beharrezkoa da hemen. 'Inolako modu esanguratsuan konektatzen ari ez garela iruditzen zait' esaldi ona da eztabaida hau irekitzeko. (Berriro ere, onena ezkontzako aholkulari bulegoaren espazio seguruan egitea.)\nJarraian agertzen denak ideia bat emango dizu ezkontza hau aurreztea merezi duen.\nZure ezkontideak dena ondo dagoela uste badu eta zurekin gehiago egoteko gauzak aldatu nahi ez baditu, agian ezkontza hau uzteko unea izan daiteke.\nnola konektatu emozionalki zure senarrarekin


‘Bizilagunak’, mundu bat mahaiaren bueltan biltzeko aitzakia | NAIZplus | NAIZPLUS\n‘Bizilagunak’, mundu bat mahaiaren bueltan biltzeko aitzakia\nIgandean, Euskal Herriko etxe ugarietako ateak parez pare zabaldu eta arrazakeriaren kontrako menua jarriko dute mahai gainean. SOS Arrazakeriak antolatzen duen ‘Bizilagunak’ ekimenaren zazpigarren edizioa izango da. Mahaiaren bueltan eta bazkaria partekatuz elkar ezagutzeko eta loturak sortzeko aukera eskaini nahi du ekimen honek.\nNAIZ+|2018/11/08 09:10 Eguneratua:\nBertako familiak zein Euskal Herrian bizimodu berri bati ekin diotenak mahai beraren bueltan biltzea da hitzorduaren helburua. «Hainbeste pertsonak aldarrikatzen eta praktikan jartzen duen harrera gauzatuko dugu, migratzaileentzako gero eta gordinagoa den giroan», azpimarratu zuten antolatzaileek agerraldian.\nEgun batzuk falta badira ere, nabaritzen hasia da giroa sarean. Amurrion adibidez, Gaztetxean dute hitzordua Bizilagunak egitasmoan parte hartu nahi dutenak.\n@AmurriokoGA eta gaztetxea bizi-bizirik daude!#EmanBueltaGaztetxeari eta #Bizilagunak ekimenak asteburu honetako egitaraua! pic.twitter.com/fTcKPAKr3e\n— maddi isasi (@maddisasi) 2018(e)ko azaroaren 6(a)\nHernanin ere Gazte Asanbladak bat egin du ekimenarekin.\nHernaniko Gazte Mugimenduaren baitan aste honetako agenda:\nOstiralean, 17:30tan Biterin, Langile Batzarra.\nLarunbatean, 8:30etan Atsegindegitik, mendi-martxa Axketara\nIgandean, bazkariak herri osoan #Bizilagunak ekimenarekin.#HGM pic.twitter.com/9wYqCRSzdw\n— H.G.M. (@HernanikoGazteM) 2018(e)ko azaroaren 5(a)\nBizilagunak egitasmoan parte hartzeko gonbita egin dute beste behin; bertako jatorria duten pertsonak eta atzerritik etorritakoak mahaiaren inguruan elkartzen dira; azaroaren 11n egingo dira bazkariak https://t.co/RbtGSgibcN @Sos_Arrazakeria @Lehiberri pic.twitter.com/bT5xQ30eFZ\n— Tolosaldeko Ataria (@tolosaldeataria) 2018(e)ko urriaren 31(a)\nBizilagunak ekimena Lakuak eta Gipuzkoako Aldundiak laguntzen dute, bai eta Andoain, Arrasate, Azpeitia, Bergara, Donostia, Eibar, Errenteria, Hernani, Irun, Ordizia, Pasaia eta Zarauzko udalek ere. Tolosaldekoek ere bat egiten dute ekimenarekin, Tolosaldea Garatzen garapen agentziaren bidez.Gipuzkoaz gain, Getxo, Barakaldo, Basauri, Berriatua eta Gasteizen ere ospatuko dira bazkariak.


barren.eus - Asteburuan bost positibo berri atzeman dituzten arren eremu gorritik irten da Elgoibar\nDebabarrenean 21 positibo atzeman dituzte azken hiru egunetan (29 atzeman zituzten aurreko asteburuan), horietatik bost Elgoibarren eta beste bat Mendaron. Une honetan 363,95ko intzidentzia du Elgoibarrek (485,27koa zuen barikuan) eta 283,69koa Mendarok, biak daude Gipuzkoako (174,06) batez bestekoaren gainetik. Gaur gaurkoz, 5.000 biztanletik gorako herri bakarra dago Gipuzkoan 400etik gorako intzidentzia-tasarekin: Aretxabaleta (409,60).\nHona Debabarrenako datuak, herriz herri (irailaren 10etik 12ra)\nElgoibar +5 (1 4 0) 363,95ko intzidentzia-tasa\nMendaro +1 (0 1 0) 283,69\nMutriku +3 (0 3 0) 282,27\nErmua +3 (2 1 0) 218,49\nEibar +7 (3 4 0) 196,55\nMallabia +1 (0 0 1) 168,07\nDeba +0 (0 0 0) 128,37\nSoraluze +1 (0 1 0) 75,49\nGIPUZKOA +180 (77 63 40) 174,06\n• Positibotasuna behera Hego Euskal Herrian\nDomekan 158 kasu positibo atzeman zituzten Hego Euskal Herrian –240 izan ziren aurreko igandean, irailaren 5ean–; hain justu, 61 Bizkaian, 40 Gipuzkoan, 39 Nafarroan, hamazazpi Araban eta bat lau lurralde horietatik kanpo bizi diren pertsonen artean. Proba egindakoen %3,2k eman zuten positibo atzo Araban, Bizkaian eta Gipuzkoan, eta beraz, positibotasun tasak nabarmen egin du behera: %5,1ekoa izan zen osteguneko probetan. Abuztu amaieratik hona ia 170 puntu egin ditu behera intzidentziak. Nafarroan, baina, igo egin da positibotasun tasa: %3,7koa izan zen ostegunean, eta %5ekoa atzo.\nOinarrizko birsorkuntza datuari lotuta, asteburuan gora egin du: 0,81ekoa da orain. Halere, datuaren arabera, pandemia ez da hedatzen ari –ez delako 1,00 baino zenbateko handiagoa–.


Zortzi gidariren eskutik, etxetik gertuago - Araba - Alea.eus\nZortzi gidariren eskutik, etxetik gertuago\nEstitxu Ugarte Lz. de Arkaute 2020-06-26 09:57\nTxoko ezkutuak eta masifikatu gabe asko daude Araban. PHOT.OK\nCicerone bereziak aukeratu ditu ALEAk aurtengo udako oporrak herrialdetik mugitu gabe egiteko. Banaka, binaka, familia edo lagun artean egiteko txangoak dira; errazak, irisgarriak eta masifikatutako tokietatik urrun. Laudiotik Oionera herrialdeak gordetzen duen aniztasunaren lekuko dira aukeratutako txokoak.\nGertukoa zaintzeko lehen urratsa gertukoa ezagutzea da, eta horretarako udako oporraldiak baino aukera hoberik ez dago. Urteko unerik onena da, gainera, errutinatik deskonektatzeko energia kargatzeko, koronabirusak gogoan eragin dizkigun arrailduren ostean.\nEsperientzia ahaztezinak bizitzeko zortzi aukera proposatzen dizkizugu, herrialdeko zortzi kuadrilletan eta Arabako zortzi pertsona ezagunen eskutik: Juan Ibarrondo, Edurne Azkarate, Lurdes Lekuona, Vanessa Sanchez, Asier Amondo, Roberto Gonzalez de Viñaspre, Manex Agirre eta Edorta Lamo. Cicerone lanak egin ditu bakoitzak bere bizitokian, eta gustukoen duten txokoa aukeratu dute. Bide batez, toki kutun horiekin duten lotura pertsonala ere azaldu dute eta bertan gozatzeko oinarrizko aholkuak eman dituzte. Gogoan hartu!\nBestalde, Blaitu Arabaz proposamenean biltzen diren freskatzeko tokiak aurkituko dituzu. Ibai, laku eta ur-jauziak ezagutzeko 42 ibilaldi dira: Aguake ur jauzia (Antoñana), Fresnedoko ibai igerilekuak (Santikurutze Kanpezu), Igoroin sakana (Maeztu), Ihuda ibaiaren haitzartea (Okina), Zarpia ibaiaren sorburua (Kontrasta), Delikako arroila (Amurrio), Herrerias ibaiko putzuak (Erretes) eta Baia ibaiko ur jauziak (Zuia), besteak beste.\nIrakurri UDAKO BEREZIA online


Larrun Alde ZALDI ZENTROA - Oporrak Euskal Herrian - Urruña turismo bulegoa - Donibane Lohizune ondoan\n> Zer egin?\n> Kirola egin\n> Larrun Alde ZALDI ZENTROA\nCENTRE DE TOURISME ESQUESTRE LARRUN ALDE\n455 Chemin d’Erramuntegia\nTél : + 33 (0)6 89 02 25 69\nEmail: info rando-equestre-larrunalde.com\nSite Web: www.rando-equestre-larrunalde.com\nZaldi tusimo zentroak harrera eskaintzen dizue Urruñan, Euskal Herria zaldiz ibiliz ezagutzeko parada eskainiz.\nZuen ibilaldietan, Andoni, zaldi turismo laguntzaileak Euskal Herria ezagutaraziko dizue: gastronomia, inguruak eta historia.\nIrekitze eguna: 01/01etik 12/31ra\nLARRUN ALDE ZALDIKO TURISMO ZENTROA\nTel: + 33 (0)6 89 02 25 69\nMintzatu hizkuntzak: Frantsesera, Euskara\nSalneurriak: zirkuitu desberdinak proposatzen dizkizuegu: Larruneko magaletan, Ibardineko bentak edo kontrabandisten xenderaren gainean. Salneurriak aldatzen dira ibilaldiaren iraupenaren arabera.\n2:00 : 40 €/perts\nEgun ½: 45 €/perts\nEguna: 65 €/perts\nZaldi ttikien alokairua 3/4 h : 20 €, 30min : 15 € , 15min : 10 €\nEgun osoko ibilaldiak, 3 ibileretan lasai dabiltzan zaldun konfirmatuei baizik ez zaizkie zuzentzen.\n1. Ibilaldia: Ibardineko gainaldea\nIbilaldi horretan, Oletako mendiak piskanaka eskaladatuko dituzue kontrabandistek erabili xenderetan kurrituz, Ibardin Lepora heltzeko. Hortik, Euskal Itsasbazterrera ematen duen bista panoramikoa gozatuko duzue. Benetazko benta batean bazkalduko zarete.\nAbiatzea: 9:00 Larrun Alde zaldi turismo zentrotik\n2. Ibilaldia: Larruneko itzulia\nAteraldi honek Larrunen itzulia egitera eramanen zaituzte eta horrela Euskal Herriak eskaintzen dituen graziak ezagutuko dituzue, gailur mitiko horretatik. Nafarroako baserrialde ibartsuak, Sara herriaren gainaldeek eta euskal mendiei buruzko bista liluragarriak ateraldi hau osatuko dute.\n3. Ibilaldia: Hendiako hondartza\nIbilaldi hau sasoiaz kanpo egiten da, azaroa eta martxoa artean. Orthezetik Hendaiako hondartzara joanen zarete, GR10-aren zati bat kurrituz. Bidexka, Ibardin lepoan kokatua den Xoldokogaina lakuaren bazterretik iragaiten da eta Biriatu herriraino doa.


« Galduta | Herritarra »\nAuster-en magia Javier Rojo / El Correo, 2006-04-26\nPaul Auster-en azken nobela ia batera agertu da gaztelerazko eta euskarazko itzulpenetan. “Brooklyngo erokeriak” izenburuarekin argitaratu da eta Oskar Aranak burutu du itzultzeko lana. Nobelan Paul Auster-en literaturaren ezaugarri ezagunak agertzen zaizkigu, idazle amerikarraren literatura bere-berea egin dutenak: narrazio baten barruan beste narrazio batzuk, ia agertzen diren pertsonaiak bezainbeste; kasualitatearekin egindako jolasak; literaturaren gaineko aipamenak; pertsonaien izen bereziekin eraikitako erlazio bitxiak… Hori guztia eskaintzen du liburu honek, non kontatzen baita nola bueltatzen den protagonista (Nathan Glass) New Yorkera, hiltzeko leku egoki baten bila.\nNobela, neurri batean, pertsonaia batzuei agertzen zaizkien bigarren aukerei buruz aritzen da, bizitza bera bigarren aukera handia baino ez baita leku baten bila ari diren pertsonaia galdu horientzat. Paul Auster ilusionista da literatura egiten duenean, eta ilusionismoak eskatzen duen moduan, irakurlea begiak zabalik eta sineskor sartzen bada proposatzen zaion jokoan (eta ez dago beste biderik joko horretan sartzeko) haren magian harrapatuta geratuko da.


Kontzentrazioa egin dugu Galdakaoko anbulategian lehen mailako arretako zentroetako egoera jasanezina salatzeko | LAB SINDIKATUA\nEkintza Sindikala Kontzentrazioa egin dugu Galdakaoko anbulategian lehen mailako arretako zentroetako egoera jasanezina salatzeko\nKontzentrazioa egin dugu Galdakaoko anbulategian lehen mailako arretako zentroetako egoera jasanezina salatzeko\nAurtengo udan, berriro ere, Osakidetzako anbulatorioak eta osasun-zentroak muturreko egoera pairatzen ari dira, langile faltaren eta lan-kargen igoeraren ondorioz. Izan ere, kasu askotan, biztanleek ospitale-larrialdietara jo behar izaten dute, beren erreferentziazko osasun-zentroetan ezin izaten dutelako arreta normalizatua jaso. Pediatriako arretaren kasuan, kaosa are handiagoa da.\nEgoera larriaren aurrean, kontzentrazioa egin dugu Galdakaoko anbulategian. Berau aukeratu dugu hiru lurraldeetako Osakidetzako zentro gehienetan bizi den egoeraren adibide gisa. Bertan, erizaintzako eta medikuntzako langileak falta dira, bajan edo oporretan daudelako, eta ez da ordezkapen bakar bat ere egin; beraz, erizaintzako eta medikuntzako agendak behartuta daude; ohiko lanaz gain, gero eta PCR gehiago kudeatu behar dira, eta, beraz, egoera jasanezina da. Barakaldoko Zaballako anbulatorioan, 8 medikuetatik 3 bakarrik egon dira lanean ordezkapenik ez zegoelako, eta erabiltzaileek egunero deitu behar zuten ea zorterik zegoen, eta egun horretarako hitzordua lortzen zuten. Eta horrela, ESIz ESI eta lurraldez lurralde jarrai genezake.\nKoktela lehergarria da. Kolapsoaren ertzean dagoen lehen mailako arretari udan langilerik ez izatea gehitzen badiogu, kontrataziorik ez dagoelako eta ordezkatzeko langilerik ez dagoelako, eta COVIDek eragindako lan-kargaren igoera gehitzen badiogu, emaitza negargarria da.\nIldo horretan, salatu nahi dugu egoera honek eragin larria duela jada oso prekarizatuta dauden langileen lan-baldintzetan, eta era berean, osasun-zentro batera joan behar duten herritarren asistentzia-kalitatearen galera eragiten duela.\nBeste behin ere, argi dago Osakidetzako zuzendaritzaren aurreikuspenik eza; izan ere, lehen mailako arretarako ibilbide-orri argirik ez dagoenez, beste behin ere neurriak inprobisatzea eta premiazko eta sakoneko neurriak behar dituen egoerari partxeak jartzea erabaki du. Izan ere, martxan jarritako neurri bakarra, hain zuzen ere, anbulatorioen ordutegia murriztea izan da, arratsaldeko 5ak arte soilik irekita egonda, lan-baldintzen prekarietatea areagotuz, baldintza kaskarrak jasaten dituzten langileen presioa areagotuz, eta herritarrei osasun-arreta murriztuz, hain zuzen ere, COVIDeko boskarren olatu baten erdian.\nUda guztietan errepikatzen den egoera hau ez da koiunturala, estrukturala baizik. Urteak daramatzagu salatzen lehen mailako arreta bertan behera utzi dela eta estrategia bat behar dela dituen gero eta arazo handiagoei aurre egiteko; baina Osakidetzak, bere diskurtso mediatikoetatik harago, ez du mahai gainean jartzen lehen mailako arretarako eredu alternatiborik, egungo parametroekin eta euskal jendartearen beharrekin bat datorrena.\nGaur egun, lehen mailako arreta noraezean dabilen itsasontzia da, ESI bakoitza eta ia zentro bakoitza bere kasa abandonatu dago, kaosa da nagusi eta eskaintzen den osasun-arreta aurrera ateratzen da langileen borondate onari esker. Biztanleek zita bat lortzeko borrokatu behar dute, eta anbulatorioetako langileek eskura dituzten baliabide urriekin atera behar dute aurrera lana. Hori guztia tentsio eta amorru handia sortzen ari da, eta, ondorioz, erabiltzaileen eta Osakidetzako langileen arteko liskarrak ugaritzen ari dira, mota guztietako erasoak biderkatuz.\nLABek premiazko eta epe luzeko neurriak eskatzen dizkie Osakidetzako zuzendaritzari eta Osasun Sailari, lehen mailako arretaren egoera bideratzeko. Lehen mailako arretaren eredu berri baten aldeko apustu serioa egiteko garaia da, eremu horrek behar dituen baliabideak ziurtatuz. Honekin batera, Enplegu Plan Estrategikoa egiteko garaia ere bada, langile faltarekin, prekarietatearekin eta %40ko behin-behinekotasunarekin behingoz amaitzeko.


2019 urteko ekitaldiaren planifikaziorako dokumentuak - Elankidetza - Garapenerako Lankidetzaren Euskal Agentzia\nPRE/EHE jarraipen txostenak\n2019 urteko ekitaldiaren planifikaziorako dokumentuak\nAurreko martxoaren 7ko saioan, beste akordioen artean, Urteko Plana, Diru-Laguntzen Plan Estrategikoa, urte honetan banatuko diren funtsak eta 2019ko deialdien egutegia onetsi ziren.\nUrteko Planak 2019an aurrera eramango diren jardueren programa jasotzen du. Bi ataletan banatuta dago: batean, urte honetarako aurreikusten diren mugarri nagusiak agertzen dira eta bestean, azpimagarriak diren jarduera-ildoak eta kronograma.\nDiru-Laguntzen Plan Estrategikoak eta urte honetan banatuko diren funtsek aurrekontuen aplikazioaren ildo nagusiak ezartzen dituzte. Lehenengoak 2019. urterako aurreikusiak dauden diru-laguntza lerroak zehazten ditu ( bai zuzenekoak eta baita lehia araubidean ematen diren diru-laguntzak ere). Bigarrenak, diru-laguntza lerro bakoitzean emango den zenbatekoa zehazten du, bai 2019an ordainduko den diru kopurua eta baita etorkizuneko konpromisoak konkretatuz ere.\nGarapenerako Lankidetzaren Euskal Agentziak (GLEA) 46 milio euroko aurrekontua izango du aurten. Hauetatik, 32,4 milioi aurreko ekitaldietan hainbat urtetarako emandako diru-laguntzen konpromisoei aurre egiteko izango dira; eta 2,6 milioi GLEAren langileekin eta funtzionamenduarekin zerikusia duten gastuak ordaintzeko. Gainerako 11 milioiak 2019an emango diren diru-laguntzen lehenengo ordainketak egiteko izango dira. GLEAk kudeatzen dituen laguntza eta diru-laguntza gehienak jasotzen dituen araubidean zenbait urtetarako izaera duten ordainketak jasotzen dira eta horregatik, 2019 ekitaldian 38,4 milio euroko laguntzak eta diru-laguntzak eman ahalko dira.\nHalaber, Kontseilu Errektoreak erakunde eskatzaile bakoitzak gehienez banatuko diren funtsen %7ra iritsi ahalko dela adostu zuen.\nAzkenik, 2019ko deialdien egutegia onartu zen. Azken honetan agertzen diren datak behin-behinekoak dira eta ondorioz, aldaketak izan ditzake izapide prozesuaren arabera.\nKontseilu Errektorea Garapenerako Lankidetzaren Euskal Agentziaren erabaki, administrazio eta kontroleko organo nagusia da.\nElkarlanean dihardugu. Jendearen bizitzak hobetzen ditugu.\n(H)ABIAN 2030 gizarte eraldaketarako hezkuntza estrategiaren hasierako ebaluazioa hasi da\nEkintza humanitarioari buruzko VIII. estatuko jardunaldiak: "Ekintza humanitarioa COVID-19k markatutako agertoki batean: gaur egungo inpaktuak eta etorkizuneko perspektibak"\nEspainiako lankidetzaren erreformaren irismena eta helburuak\n2020/11/23 - 2020/11/23\nEuropean Days of Local Solidarity jardunaldiak


Errentagarritasuna - Oikocredit Euskadi\nDibidendua Nazioarteko Oikocrediten urteroko batzarrean erabakitzen da eta oso apala izan ohi da, izan ere, Oikocrediten helburua ez da etekinik handiena lortzea, gizartean eragin positiboa izatea baizik.\nOikocredit Euskadi elkartearen bitartez inbertitzean lortzen den errantagarritasuna Nazioarteko Oikocreditek urtean-urtean banatzen duen dibidenduaren parekoa da, bazkide-partaideen ekarpenak osorik inbertitzen baitira Nazioarteko Oikocrediten partaidetzak (akzioak) erosketeko.\n1989. urtetik Nazioarteko Oikocreditek % 2ko dibidendua ordaindu du, 1998. eta 1999. urteetan izan ezik, Asiako zenbait herrialdeetan izandako krisi ekonomikoaren ondorioz. Oikocreditek ez du helburu errentagarritasun altua ematea, gainera, Holandako banku-autoritateek Oikocrediti errentagarritasun apalak ematen duen erregimen berezi bat betetzea eskatu diote. (Iraganeko errentagarritasunek ez dute etorkizuneko errentagarritasunik bermatzen)\n2013. urtetik aurrera onartu zen kalkulu sitema (2012ko eta ondorengo ekitaldietako dibidenduentzat) urte bakoitzean inbertsioa indarrean egon den hilabete kopuruarekiko proportzionala da.\nBazkide bakoitzarekin sinatutako partaidetza-kontuen kontratuaren arabera Oikocredit Euskadik erositako Nazioarteko Oikocrediten partaidetzei dagokien dibidendua osorik luzatzen die bazkide-partaideei. Ordainketa hori egin ohi die uztailean gutxi gorabehera, Nazioarteko Oikocrediten urteroko batzarraren ostean.


NESKEN JUNIOR EUSKAL LIGA: Electro Alavesa Araski Ointxe, lider berria Divino Maestroko derbian irabazi ondoren\nJunior Euskal Liga 2019/10/30\nLehen posturako derbia nesken mailan eta Electro Alavesa Araski Ointxek irabazi egin zuen Divino Maestro bakarkako liderra hartzeko. Mutilen txapelketan, Fundación 5+11 lidergoan mantentzen da eta Alter Consulting ISB bigarren postuan kokatu da, Fundacion Bilbao Basket-en zelaian irabazi eta gero.\nAsteburuko partida handia Gasteizko Divino Maestro jokatu zen: liderren arteko lehia, 2019ko finalaren errepikapena eta denboraldi honetan berriro ikusiko den neurketa bat. Eta kurtsoaren lehen norgehiagokan, Electro Alavesa Araski Ointxek garaipena eta lidertza hartu zituen (53-56).\nTxus Brizuelaren neskak aurretik lehen zatian, Asador 10 Gibajas-en urduritasuna aprobetxatuz alde erosoa lortzeko (25-37). Atsedenaldiaren ondoren, Pedro Lopez de Herediarenek erreakzionatu zuten eta partidari buelta eman zioten azken laurdenaren hasieran, Gonzalez-en hirukoarekin. Asmatze gutxi eta defentsa eta emozio handia eta Sonia Peredak bi libre saskiratu zituen azken minutuan kanpokoen garaipena ixteko.\nPorrotik gabe iritsi da geldialdira Electro Alavesa Araski Ointxe, Asador 10 Gibajas, berriz, Loiola Indautxurekin berdinduta dago. Bizkaitarrek ez zituzten arazorik izan Azkoitian (19-51).\nLandakon, Tabirako Baqueren eta Lointek Gernikaren arteko derbian, bisitarien garaipena. Beti aurretik gernitarrak, baina azkena eman behar izan zuten azken laurdenean (46-57).\nEta Donostian, Easo Ibaeta Basketek erakutsi zuen A1 multzoan jokatu nahi duela. Donostiarrek azken postuan dagoen La Salleri irabazi zioten (65-50), hasieran erabakitako neurketan (19-6).\nOstegunean hasi zen seigarren jardunaldia, Gasteizko derbiarekin: Fundación 5+11 liderrak argi eta garbi irabazi zion Tojuri (108-47).\nLarunbatean, bere bolada onean mantendu zen Easo Adarra, La Sallen (40-86). Bilbotarrak aurretik lehen laurdenean (15-12), baina geroago ezin izan zuten donostiarren erritmoa jarraitu.\nTolosan, derbi garrantzitsua A1 multzori begira. Eta etxekoen garaipena Mondragon Unibertsitatearen aurka (72-70). Aldaketa askoko neurketa: Takeren hasierako 17-5ekoa, kanpokoen 0-13koak markagailuari buelta emateko (33-42), 10 puntuko aldea Ointxerentzat (35-45), etxekoen 12-0ekoak emaitza berriro estutzeko eta amaiera parekatua, Eloseguiren hirukoarekin erabakita azken minutuan.\nEta Zorrotzan, bigarren posturako lehian, Alter Consulting ISB taldeak Fundación Bilbao Basket-i irabazi zion (53-57). Gipuzkoarrek menderatu zuten lehen zatian (22-34) eta bilbotarren erreakzio handia hirugarrenean (42-39). Azken minututan, Ansorregui agertu zen (35 puntu), bere taldeari garaipen bikaina emateko.\nFUNDACIÓN 5+11 - TOJU\nGIZONEZKOEN SENIOR: Hiru luzapeneko jardunaldia\nLIGA VASCA CADETE: Fundación 5+11 eta Mondragon Unibertsitatea Ointxe Araski, bakarkako liderrak


Bitartekoak > Tag > georgia - Didactalia: material educativo\nInprimatzeko mapak (31)\nMapa interaktiboak (29)\nGizarte Zientziak, Geografia Eta Historia (89)\nGizarte Zientziak (7)\nBitartekoak > georgia\nLas banderas de Europa II\nAsiako hego-ekialdeko herrialdeak\nAsiako hego-ekialdeko herrialde guztiak mapan kokatzen jakingo zenuke? Egiazta ezazu Didaktaliaren mapa dibertigarri honekin.\nHanditu edo txikitu mapa zoomarekin, eta doitu tamaina gailuaren pantailara ...\nIkasi joko interaktibo honekin Asiako hego-ekialdeko herrialdeek osatzen duten herrialdeak. Aukeratu proposatutako zerrendatik mapari zuzendutako herrialde bakoitzeko.\nHanditu edo txikitu mapa zoomarek ...\nEkialde Hurbileko herrialde


2 Rois 12 - La Sainte Bible [Biblia Basque (EAB) 2008] - (2Ro 12)\nZazpi urte zituen Joaxek errege izaten hastean;\nJehuren erregealdiko zazpigarren urtea zen, eta berrogei urtez izan zen errege Jerusalemen. Haren amak Tzibia zuen izena eta Beer-Xebakoa zen.\nJaunari atsegin zaiona egin zuen Joaxek bere bizitza osoan, Joiada apaizak irakatsi zionaren arabera.\nHala ere, ez ziren muinoetako kultu-lekuak desagertu; jendeak jarraitu egiten zuen halako muinoetan opariak eskaintzen eta intsentsua erretzen.\nJoaxek agindu zien apaizei: —Jaunaren etxerako biltzen den diru guztia, nahiz nork bere buruarengatik ordaindu beharrekoa, nahiz nork bere gogoz Jaunaren etxerako emana,\nhartu zeuek, apaizok, laguntzaileen bidez, eta konpondu tenpluak dituen hondaketa guztiak.\nJoaxen erregealdiko hogeita hirugarren urtean, ordea, oraino konpondu gabe zituzten apaizek tenpluko hondaketak.\nErregeak Joiada eta gainerako apaizei dei egin eta esan zien: —Zergatik ez dituzue konpondu tenpluko hondaketak? Aurrerantzean ez duzue zeuen laguntzaile horiengandik dirurik hartuko; tenplua konpontzeko eman beharko duzue.\nApaizei ongi iruditu zitzaien jendearengandik zetorren dirurik ez hartzea; baita tenpluko hondaketak konpontzeko ardura ez izatea ere.\nOrduan, Joiada apaizak atabaka bat hartu, gainean zuloa egin eta aldare ondoan ezarri zuen, Jaunaren etxera sartu eta eskuinaldean. Atezain zeuden apaizek atabaka hartara botatzen zuten jendeak Jaunaren etxera ekarritako diru guztia.\nAtabakan diru asko zegoela ikustean, erregearen idazkaria eta apaiz nagusia etorri ohi ziren Jaunaren etxean bilduriko dirua zenbatzera.\nZenbatu ondoren, Jaunaren etxean egiten ari ziren lanen arduradunei ematen zieten dirua, eta hauek Jaunaren etxea konpontzen ari ziren langileei ordaintzen: zurgin, etxegile,\nigeltsero eta harginei. Orobat erosi ahal izan zituzten Jaunaren etxeko hondaketak konpontzeko behar ziren ohol eta harlanduak, baita ordaindu ere tenpluaren konponketako gastu guztiak.\nBaina Jaunaren etxean sartzen zen diruaz ez zuten egiten zilarrezko erretilurik, ez labanarik, ez ur-ontzirik, ez turutarik, ez urrezko nahiz zilarrezko beste gauzarik.\nDirutza hura lan-arduradunei eman ohi zieten, eta hauek Jaunaren etxea konpontzeko erabiltzen zuten.\nLangileei ordaintzeko dirua hartzen zuten arduradunei ez zien inork konturik ere eskatzen, jator jokatzen baitzuten. Baina,\nordain-opariengatik eta bekatuen barkamenerako opariengatik jendeak eman ohi zuen dirua ez zen Jaunaren etxerako izaten, apaizentzat baizik.\nJudako errege Joaxek, ordea, bere aurretik Judan errege izaniko Josafat, Joram eta Akaziasek Jaunari sagaraturiko eskaintza guztiak Siriako errege Hazaeli igorri zizkion, baita Joaxek berak egindakoak eta Jaunaren etxeko nahiz erregearen jauregiko altxortegian zegoen urre guztia ere. Orduan, Hazaelek alde egin zuen Jerusalemdik.\nJoaxen gainerako jarduerak eta egin zuen guztia «Judako Erregeen Kronika» liburuan daude idatziak.\nFuntzionarioek, azpilana eginez, hil egin zuten Joax Bet-Milon, Silara bidean zihoala.\nXimeaten seme Jozabad eta Xomerren seme Jehozabad funtzionarioak izan ziren erregea hil zutenak. Daviden Hirian ehortzi zuten, bere arbasoen ondoan. Ondorengo erregea haren seme Amatzias izan zen.\n2 Rois 12:22


AIETE IKASTETXEA LH6: azaroa 2019\nOstiralean 9:00etan egin degu proiektoko kontrol bat.Oso erreza izan da,👍 orri bat zen📄.\n45 minutu genun egiteko eta inor ez da azkena gelditu. Batzuk bost minutu gehiago egon dira.\nProiektua Euskal Herriari buruz izan zen, eta asko ikasi behar izandegu.☺\nEgileak:Klaudia eta Luo\nEgilea: LH4 ordua: 10:09 iruzkinik ez:\nMundua puskatzen gaude\nIngelesean erakutsi ziguten mundua hiltzen ari garela,👍baina ere salbatu dezakegula paperak eta plastikoak berreabiltzen . Gu adibidez eskolan paperak berrerabiltzeko kaxa bat dakagu eta adibidez ez bazaigu marraziki bat ondo ateratzen hor jartzen degu.\nGinkgo biloba zuhaitz bat ere dakagu eta espero degu arra izatea, emea bada usain txarra izango du eta.😡\nEGILEAK MAIALEN ETA JULIA\nEgilea: LH4 ordua: 11:19 iruzkinik ez:\nOstegunean eskolan Hallowen ospatuko dugu. Zombiz, mutil otxoaz, banpiroz, momiaz, ninjaz, monstruoz eta calabazaz mozorrotu ginen☺🎃👻.\nEta gure gelako batzuk multikirola zeukaten. Gu adibidez\nOrain ikusi gure emanaldia\nEGILEAK SIGURD ETA MIKEL\nEgilea: LH4 ordua: 11:45 iruzkinik ez:\nIbon martin etorri zaigu gelara\nGaur goizean (2019-11-15) Ibon martin etorri zaigu gida turistikoei buruz hitzegitera. Kontatu digu 10 gida baio gehiago idatzi dituela. Baita ere konatu digu 25 urterekin hasi zela bere lehenengo gida idazten.\nHemen duzue bere liburu baten argazki bat.\nEGILEAK:Olaya eta Malen\nEgilea: LH4 ordua: 11:37 iruzkinik ez:\nARGIA JOAN ZEN\nAsteazkenean argia joan zen goizean orduan gelditu ginen patioan. Jokupilo bat egin genituen: futbola, txoko lasaia, izkutaketa eta abar.\n10etan bueltatu zen argia. Goiz hori izan zen urteko oberena. Oso ondo pasatu genuen denok👍👈\nEgileak: Claudia & @nne.\nEgilea: LH4 ordua: 11:17 iruzkinik ez:\nproiektu berriarekin hasi gara\nKonpostaren proiektua bukatu eta berriarekin hasi gara. Oraingo proiktua gida turistikoei buruz da. Donostian jende asko dagoenez gida turistikoak egingo ditugu Euskal Herriko toki polit asko erakusteko.\nHemen dituzue Euskal Herriko toki polit askoren argazkiak.\nEgileak: Malen eta Olaya\nEgilea: LH4 ordua: 11:31 iruzkinik ez:\nGOOGLE EARTHEKIN HASi GARA\nGoogle earthekin hasi gara eta lekuak begiratu al ditugu eta nik begiratu nuen Ipar Poloa eta hartz polar bat ere ikusi genuen.\nOso guay izan da.\nEgileak: Xavi eta Ion G\nEgilea: LH4 ordua: 11:22 iruzkinik ez:\nAstelehenean ahozkotasun taierrekin hasi ginen. Magia, Aiete Txef eta Gu Aktore. Hau lh2-3 eta 4koek egiten ari gara. Aiete Txefen brauniak egino dugu. Gu Aktoren "Zergaitik" antzez lana egin dugu eta Magian magia.\nOso ondo pasatzen dugu.\nEgileak: Oihan eta Garazi\nEgilea: LH4 ordua: 11:07 iruzkinik ez:\nARTELANAK asteburuan EGUNEROKO LANAK ENGLISH EUSKARA GAZTELANIA GORPUTZ HEZKUNTZA INGELESA MATE MUSIKA PROIEKTUA\n► ekaina (108)\n► maiatza (148)\n► apirila (160)\n► martxoa (88)\n▼ azaroa (8)\nAIETE IKASTETXEA BIGARREN ZIKLOA